KENKAN WƆ Acholi Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nToñi adwuma ne sɛ ɔhwɛ ayarefo ne nkwakoraa ne mmerewa. Da koro bi, ɔbɔɔ ofie bi dɔn, na ɔbea bi a n’ani afi gyee so. Ɔbea no didii Toñi atɛm, na ɔkasa tiaa no sɛ wamma adwuma ntɛm ammɛhwɛ ɔbea no maame a wabɔ aberewa no. Nokwasɛm ne sɛ, na Toñi nkaa akyi. Nanso, Toñi tɔɔ ne bo ase paa ɔbea no kyɛw.\nƐDA foforo a Toñi kɔɔ adwuma no, ɔbea no san didii no atɛm bio. Dɛn na Toñi yɛe? Ɔka sɛ: “Ná ɛyɛ den paa, efisɛ na atɛnnidi no nni nnyinaso biara.” Nanso, Toñi paa ɔbea no kyɛw bio, na ɔka kyerɛɛ ɔbea no sɛ wahu sɛ ɔrehyia nsɛnnennen.\nSɛ wone Toñi a, anka dɛn na wobɛyɛ? Anka wobɛbɔ mmɔden ada odwo adi? Anaa anka ɛbɛyɛ den ama wo sɛ wobɛhyɛ wo ho so? Nokwasɛm ne sɛ, sɛ wuhyia tebea a ɛte sɛ nea yɛaka ho asɛm yi a, ebetumi ayɛ den sɛ wobɛhyɛ wo ho so. Sɛ nneɛma hyɛ yɛn so anaa obi hyɛ yɛn abufuw a, ɛyɛ den paa sɛ yɛbɛda odwo adi.\nNanso, Bible hyɛ Kristofo nkuran sɛ wɔnna odwo adi. Nokwasɛm ne sɛ, Onyankopɔn Asɛm no de odwo bata nyansa ho. Yakobo bisae sɛ: “Mo mu hena na ɔyɛ onyansafo na n’adwenem abue? Ma ɔmfa ne bra pa no nna ne nnwuma adi denam odwo a efi nyansam so.” (Yak. 3:13) Dɛn na ɛkyerɛ sɛ odwo yɛ nyansa a efi soro? Na dɛn na ɛbɛboa yɛn ama yɛanya saa suban pa no bi?\nNYANSA WOM SƐ YƐBƐDA ODWO ADI\nOdwo tumi ma akasakasa ano brɛ ase. “Mmuae bɔkɔɔ ma abufuw twa, na asɛm a ɛyɛ yaw hyɛ abufuw.”—Mmeb. 15:1.\nSɛ obi yɛ biribi ma ɛhaw wo na wode abufuw hyia no a, na ɛte sɛ nea worehyɛ asɛm no mu gya, anaa worehwanyan mu. (Mmeb. 26:21) Nanso, mpɛn pii no, mmuae bɔkɔɔ dwudwo abufuw. Mmuae bɔkɔɔ tumi ma obi a ɔmpɛ yɛn asɛm koraa mpo sesa adwene a ɔwɔ wɔ yɛn ho.\nToñi hui sɛ saa asɛm no yɛ nokware. Bere a ɔbea no huu sɛnea Toñi daa odwo adi no, osui. Ɔbea no kae sɛ ɔrehyia ɔhaw pii wɔ n’abusua ne n’abrabɔ mu. Toñi dii ɔbea no adanse kama, na ɔne no fii ase suaa Bible. Odwo a Toñi daa no adi ne asomdwoe a ɔhwehwɛe na ɛkɔfaa weinom nyinaa bae.\nOdwo betumi ama yɛn ani agye. “Anigye ne wɔn a wodwo, efisɛ wobenya asase no.”—Mat. 5:5.\nAdɛn nti na wɔn a wodwo ani gye? Nnipa pii a na anka wɔyɛ anuɔdenfo ani agye efisɛ wɔahyɛ odwo, anaa wɔasua sɛ wɔbɛda odwo adi. Wɔn asetena ayɛ papa asen kan no, na wonim sɛ daakye pa bi da hɔ retwɛn wɔn. (Kol. 3:12) Adolfo yɛ ɔmansin sohwɛfo wɔ Spain. Ɔka asetena a na ɔwom ansa na ɔrebehu nokware no ho asɛm.\nAdolfo ka sɛ: “Ná minni atirimpɔw biara wɔ asetena mu. Ɛnkyɛ na me bo afuw denneennen ma enti na me nnamfo binom mpo suro me, efisɛ na me koko nyɛ koraa. Sɛ me bo fuw a, na metaa yɛ basabasa. Awiei koraa no, asɛm bi sii ma mesesaa m’abrabɔ koraa. Mekoo ntɔkwaw bi ma wɔwɔɔ me sekan mpɛn nsia. Mogya tuu me araa ma anka mereyɛ awu.”\nNanso, seesei Adolfo de ne kasa ne ne nhwɛso rekyerɛkyerɛ afoforo ma wɔn nso abɛyɛ nnipa a wodwo. Ɔtew n’anim ma obiara, na ɔda suban pa adi. Ama nnipa pii ka kɔ ne nkyɛn. Adolfo ka sɛ, nsakrae a watumi ayɛ no ama n’ani agye. Na ɔda Yehowa ase sɛ waboa no ama otumi da odwo adi.\nSɛ yedwo a, yɛma Yehowa ani gye. “Me ba, yɛ onyansafo, na ma me koma ntɔ me yam, na manya asɛm abua nea otwa me mpoa.”—Mmeb. 27:11.\nSɛ yɛbɛka a, Ɔbonsam a ɔyɛ Yehowa tamfo kɛse no retwa Yehowa mpoa. Sɛnea Ɔbonsam hyɛ da didi Yehowa atɛm no, anka ɛsɛ sɛ Yehowa bo fuw. Nanso, Bible ka sɛ Yehowa “bo kyɛ fuw.” (Ex. 34:6) Sɛ yɛbɔ mmɔden suasua sɛnea Onyankopɔn bo kyɛ fuw na odwo no a, na yɛrefa nyansa kwan a ɛsɔ Yehowa ani kɛse so.—Efe. 5:1.\nAsomdwoe nni wiase a yɛte mu yi mu. Enti yebetumi ahyia nnipa a wɔyɛ “ahohoahoa, ahantan, wɔn a wɔka abususɛm, . . . dinsɛefo, wɔn a wontumi nni wɔn ho so, wɔn a wɔyɛ keka.” (2 Tim. 3:2, 3) Nanso, ɛsɛ sɛ Kristoni da odwo adi. Onyankopɔn Asɛm no kae yɛn sɛ, ‘nyansa a efi soro no pɛ asomdwoe, na ɛwɔ ntease.’ (Yak. 3:17) Enti sɛ yɛda no adi sɛ yɛpɛ asomdwoe na yɛda ntease adi a, ɛkyerɛ sɛ yɛwɔ nyansa a efi Onyankopɔn hɔ. Nyansa a ɛte saa bɛkanyan yɛn na sɛ obi hyɛ yɛn abufuw a, yɛada odwo adi. Sɛ yɛyɛ saa a, ɛbɛma yɛakɔ so abɛn Yehowa a ɔyɛ nyansa nyinaa Wura no kɛse.\nNea Ɛbɛboa Wo Ama Woada Odwo Adi\nSɛ obi teɛteɛ wo anaa ɔne wo anni no yiye a, dɛn na ebetumi aboa wo ama woahyɛ wo ho so na ama woayɛ w’ade wɔ ɔkwan a ɛbɛma Yehowa ani agye so? Adɛn nti na wunnwinnwen nnyinasosɛm a ɛsom bo a edidi so yi ho?\n1 KWATI “WIASE HONHOM.”—1 Kor. 2:12.\nNnipa pii susuw sɛ, sɛ obi dwo a, ɛkyerɛ sɛ n’ani nyɛ den. Wosusuw sɛ, nea ɛkyerɛ sɛ obi yɛ den ne sɛ ɔbɛma n’ani ayɛ den. Nsusuwii a ɛte saa yɛ wiase honhom. Ɛnyɛ nyansa a efi soro. Nokwasɛm ne sɛ, Bible ka no pefee sɛ obi a odwo yɛ den ankasa. Ɛka sɛ: “Abodwokyɛre ne honhom a edwo . . . tumi ma sodifo sakra n’adwene, na tɛkrɛmabere tumi bu biribi a ɛte sɛ dompe a ɛyɛ den paa mu.”—Mmeb. 25:15, The Amplified Bible.\nNsɛmmisa a wubetumi adwinnwen ho:\nMibu odwo sɛ su a ɛyɛ den anaasɛ mmerɛwyɛ?\nMerebɔ mmɔden akwati “ɔhonam nnwuma” te sɛ bobɔne ne ntawntawdi?—Gal. 5:19, 20.\n2 GYE BERE DWINNWEN NNEƐMA HO.\nBible ka sɛ: “Ɔtreneeni koma dwen ansa na ama mmuae, na amumɔyɛfo ano woro nsɛmmɔne.” (Mmeb. 15:28) Sɛ yɛkasa bere a yɛn bo afuw a, yebetumi akeka nsɛm bi na akyiri yi yɛanu yɛn ho. Nanso, sɛ yedwinnwen nsɛm a yɛpɛ sɛ yɛka ho ansa na yɛakasa a, ebetumi ama yɛahu nsɛm a ɛfata sɛ yɛka, na yɛaka no odwo so. Sɛ yɛyɛ saa a, ɛbɛma nea yɛne no rekasa no nso aka nsɛm a ɛfata.\nSɛ me bo fuw ntɛmntɛm a, ɛbɛka me sɛn?\nAsomdwoe nti, metumi abu m’ani agu asisisɛm so anaa?—Mmeb. 19:11.\n3 BƆ MPAE DA BIARA.\nBɔ Yehowa mpae ma ɔmma wo honhom kronkron. Honhom kronkron yɛ tumi a ɛsen tumi biara wɔ amansan yi mu. (Luka 11:13) Kae sɛ odwo ne ahosodi ka Onyankopɔn honhom kronkron aba no ho. Adolfo ka sɛ: “Mebɔ Yehowa mpae daa, na aboa me yiye, titiriw bere a nneɛma mu yɛ den ma me paa no.” Sɛ ‘yekura mpaebɔ mu denneennen’ a, Yehowa nso betie mpae a yefi yɛn komam bɔ de hwehwɛ honhom kronkron no.—Rom. 12:12.\nMebɔ mpae daa sɛ Yehowa nhwehwɛ me koma ne me nsusuwii mu anaa?\nSo mesrɛ Yehowa sɛ ɔmma me ne honhom kronkron ne nyansa a mede bɛyɛ nea ɛsɔ n’ani?—Dw. 139:23, 24; Yak. 1:5.


Yohane 5 NA-TWI - Obubuafo bi ayaresa - Eyi akyi no, - Bible Gateway\nYohane 4Yohane 6\nYohane 5 Nkwa Asem (NA-TWI)\n5 Eyi akyi no, Yudafo afahyɛ bi nti, Yesu san kɔɔ Yerusalem. 2 Na ɔtare bi wɔ kurow no mu a wɔfrɛ no Betesda a na ɛbɛn kurow no ano pon kɛse bi a wɔfrɛ no Nguan Pon no. Na wɔabɔ apata ahorow anum atwa ho ahyia. 3 Saa apata yi ase na na ayarefo pii sɛ, anifuraefo, mpakye ne mmubuafo wɔ retwɛn sɛ Awurade bɔfo fi soro bɛba abɛfono nsu no. 4 Nea ɛte ne sɛ, sɛ ɔbɔfo no fono nsu no wie a, ɔyarefo a obedi kan atɔ nsu no mu no nya ayaresa.\n5 Na ɔbarima bi ayare ada ɔtare no ho mfe aduasa awotwe. 6 Yesu hui sɛ wayare ada hɔ akyɛ no, obisaa no se, “Wopɛ sɛ wo ho yɛ wo den anaa?”\n7 Ɔyarefo no buaa no se, “Me wura, sɛ ɔbɔfo no bɛfono nsu no a, minnya obi a ɔbɛma me so ato mu. Bere biara a mɛbɔ me ho mmɔden sɛ merekɔ nsu no mu no, obi di me kan.”\n8 Yesu ka kyerɛɛ no se, “Sɔre! Bobɔw wo kɛtɛ na kɔ fie.” 9 Amonom hɔ ara ɔbarima no ho yɛɛ no den; ɔbobɔw ne kɛtɛ, fitii ase nantewee. Na saa da no yɛ homeda. 10 Yudafo mpanyin huu ɔbarima no sɛ ɔso ne kɛtɛ no, wɔn bo fuw yiye. Wobisaa no se, “Wunnim sɛ ɛnnɛ yɛ homeda na etia mmara sɛ wobɛsoa wo kɛtɛ anaa?”\n11 Ɔbarima yi de ahopopo yii ne ho ano se, “Onipa a ɔsaa me yare no na ɔka kyerɛɛ me se, mensoa me kɛtɛ na menkɔ.”\n12 Wɔtee saa no, wobisaa no se, “Hena ne saa onipa yi?”\n13 Nso na nea ne ho yɛɛ no den no nnim Yesu. Afei nso na Yesu afi nnipa no mu kɔ. 14 Akyiri yi Yesu hyiaa ɔbarima yi wɔ asɔredan mu tuu no fo se, “Afei a wo ho ayɛ wo den yi, hwɛ yiye na woankɔyɛ bɔne bio amma biribi a ɛsen kan yare no amma wo so.”\n15 Ɔbarima yi fii hɔ kɔka kyerɛɛ Yudafo mpanyin no se ɛyɛ Yesu na ɔsaa no yare no.\nƆba no tumi\n16 Yudafo mpanyin yi fitii ase tanee Yesu ani, efisɛ, wabu wɔn homeda mmara no so. 17 Yesu ka kyerɛɛ wɔn se, “M’agya yɛ adwuma bere biara, enti ɛsɛ sɛ me nso meyɛ adwuma bere biara.”\n18 Saa asɛm a Yesu kae yi maa Yudafo mpanyin no bo fuwii, na wɔyɛɛ wɔn adwene sɛ wobekum no, efisɛ, na ɛnyɛ homeda mmara no nko na wabu so, na bio, ɔfrɛ ne ho sɛ Onyankopɔn Ba de kyerɛ sɛ ɔne Onyankopɔn yɛ pɛ.\n19 Yesu ka kyerɛɛ wɔn se, “Ɔba no ntumi mfi ne pɛ mu nyɛ biribi na mmom ɔyɛ nea ohu sɛ n’agya yɛ no bi. 20 Efisɛ, Agya no dɔ Ɔba no na biribiara a Agya no yɛ no, ɔma Ɔba no hu. Na Ɔba no bɛyɛ nnwuma akɛse a ɛsen saa ɔbarima yi ayaresa yi ama mo ho adwiriw mo. 21 Na sɛnea Agya no nyan awufo no, saa ara nso na Ɔba no nyan awufo a ɔpɛ sɛ onyan wɔn no. 22 Afei koraa, m’agya mmu obiara atɛn. Ɔde saa atemmu tumi no ahyɛ Ɔba no nsa, 23 sɛnea ɛbɛyɛ a obiara bedi Ɔba no ni sɛnea wodi Agya no ni no. Obiara a onni Ɔba no ni no, nni Agya a ɔsomaa no no nso ni.\n24 “Mereka nokware akyerɛ mo se: Obiara a otie me nsɛm na ogye nea ɔsomaa me no di no, wɔ nkwa a enni awiei. Wɔremmu no atɛn, efisɛ, wafi owu mu aba nkwa mu. 25 Mereka nokware bio se, bere bi reba na mpo saa bere no anya aba a awufo bɛte Onyankopɔn Ba no nne na wɔn a wɔte ne nne no benya nkwa. 26 Sɛnea Agya no yɛ nkwamafo no, saa ara nso na wama ne Ba no tumi ama wayɛ nkwamafo. 27 Wama Ɔba no tumi a ɔde bu atɛn, efisɛ, ɔno ne Onipa Ba no. 28 Mommma saa asɛm yi nnyɛ mo nwonwa, efisɛ, bere bi reba a awufo a wɔwɔ wɔn damoa mu mpo bɛte me nne, 29 na wɔasɔresɔre. Wɔn a wɔayɛ papa no benyan atena nkwa mu na wɔn a wɔayɛ bɔne no nso, wɔabu wɔn fɔ.\n30 “Merentumi mfi m’ankasa me tumi mu nyɛ biribiara; asɛm a Onyankopɔn aka akyerɛ me no so na migyina bu atɛn. Ɛno nti, atɛn a mibu no yɛ nokware.\nYesu ho adansedi\n31 “Sɛ me ara midi me ho adanse a, m’adansedi no nni mu. 32 Na obi wɔ hɔ a odi me ho adanse a minim sɛ n’adanse a odi fa me ho no yɛ nokware. 33 Moasoma nnipa akɔ Yohane nkyɛn na wadi adanse a ɛyɛ nokware. 34 Nnipa adansedi ho nhia me ansa na moahu onipa ko a meyɛ. Na mmom meka Yohane adanse a odii no kyerɛ mo sɛnea ɛbɛyɛ na Onyankopɔn begye mo nkwa. 35 Yohane nsɛm a ɔkae a ɛte sɛ kanea a wɔasɔ na ɛhyerɛn no maa mo ani gyei. 36 Me nnwuma a m’agya de ama me sɛ menyɛ no di me ho adanse sen adanse a Yohane di faa me ho no. 37 Ɛwom sɛ munhuu Agya no anim da na montee ne nne nso da nanso wadi me ho adanse. 38 Na n’asɛm no nso momfa nsie mo tirim, efisɛ, munnye me a ɔsomaa me no nni.\n39 “Musua Kyerɛwsɛm no efisɛ, mugye di sɛ ɛno na ɛbɛma mo anya nkwa a enni awiei. Nanso saa Kyerɛwsɛm koro no ara di me ho adanse! 40 Eyi nyinaa akyi no, mompɛ sɛ moba me nkyɛn na moanya nkwa!\n41 “Menhwehwɛ nnipa anim anuonyam. 42 Minim nnipa ko a moyɛ. Minim sɛ munni Onyankopɔn ho dɔ. 43 Mebaa m’agya din mu nanso moannye me. Nanso sɛ obi ba wɔ ɔno ara ne din mu na ɔbɛyɛ nea ɔpɛ a, ɛno de, mugye no. 44 Mopɛ sɛ nnipa kamfo mo mmom sen sɛ Onyankopɔn bɛkamfo mo. Ɛbɛyɛ dɛn na moagye me adi?\n45 “Ɛnyɛ me na mɛka asɛm bi atia mo Agya no anim na mmom ɛyɛ Mose a mode mo ani too ne mmara so sɛ ɛno na monam so bɛkɔ Onyankopɔn Ahenni mu no. 46 Sɛ mugyee Mose dii a, anka me nso mubegye me adi, efisɛ, nsɛm a ɔkyerɛwee no di me ho adanse. 47 Na esiane sɛ moannye nsɛm a ɔkyerɛwee no anni no nti, ɛnyɛ nwonwa sɛ munnye me nni.”


Nnwom 78 | Intanɛt So Bible| Wiase Foforɔ Nkyerɛaseɛ\nOnyankopɔn boaa Israel nanso wɔannye no anni\nKa kyerɛ nkyirimma (2-8)\n“Wɔannye Onyankopɔn anni” (22)\n“Aduan a efi soro” (24)\n“Wɔmaa Israel Kronkronni no dii awerɛhow” (41)\nWofii Egypt kɔɔ Bɔhyɛ Asaase no so (43-55)\n‘Wɔsɔɔ Onyankopɔn hwɛe’ (56)\nMaskil.* Asaf+ dwom. 78 Me man, monyɛ aso mma me mmara;*Monwɛn mo aso ntie m’anom nsɛm. 2 Ɛbɛ na mede bɛkasa; Tete akasabebu na mɛka.*+ 3 Nea yɛate ne nea yenimA yɛn agyanom aka akyerɛ yɛn no,+ 4 Yɛremfa nsie wɔn asefo;Yɛbɛka akyerɛ nkyirimma.+Yehowa nnwuma a ɛsɛ ayeyi, n’ahoɔden+Ne anwonwade a wayɛ no, yɛbɛka ho asɛm.+ 5 Ɔmaa Yakob nkaesɛm,Na ɔhyɛɛ mmara wɔ Israel;Ɔde ahyɛde maa yɛn agyanomSɛ wɔmma wɔn mma nhu nsɛm yi,+ 6 Sɛnea ɛbɛyɛ a awo ntoatoaso a ɛbɛbaAnaa nkyirimma behu,+ Na wɔn nso atumi aka akyerɛ wɔn mma.+ 7 Ɛno bɛma wɔde wɔn ho ato Onyankopɔn so, Na wɔn werɛ amfi Onyankopɔn nnwuma,+Na mmom wɔadi ne mmara nsɛm so.+ 8 Ɛno remma wɔnyɛ sɛ wɔn agyanom,Awo ntoatoaso asoɔdenfo ne atuatewfo no,+Awo ntoatoaso a wɔansiesie wɔn koma+Na wɔanyi wɔn yam anni Onyankopɔn nokware no. 9 Ná Efraimfo wɔ agyan,Nanso woguanee ɔko da. 10 Wɔanni Onyankopɔn apam so,+Na ne mmara nso, wɔamfa anyɛ adwuma.+ 11 Wɔn werɛ nso fii nea ɔyɛe,+N’anwonwadwuma a ɔma wohui no.+ 12 Ɔyɛɛ anwonwade wɔ wɔn agyanom anim+Wɔ Egypt asaase so, Soan mantam mu.+ 13 Ɔpaee po mu ma wɔfaa mu;Ɔmaa nsu no boaa ano te sɛ ɔfasu.+ 14 Ná ɔde omununkum di wɔn anim awiaNa anadwo mũ nyinaa nso, na ɔde ogya a ɛhyerɛn di wɔn anim.+ 15 Ɔmaa abotan mu paee wɔ sare so,Na ɔma wonyaa nsu nom mee te sɛ nea efi ɔtare a emu dɔ mu.+ 16 Ɔmaa nsuten fii ɔbotan mu bae,Na ɔmaa nsu senee sɛ asubɔnten.+ 17 Nanso wɔkɔɔ so yɛɛ no bɔne,Na wɔtew atua tiaa Ɔsorosoroni no wɔ sare no so;+ 18 Wɔsɔɔ Onyankopɔn hwɛe wɔn komam;+Wɔteetee no sɛ ɔmma wɔn aduan a wɔn kɔn dɔ.* 19 Wɔkasa tiaa Onyankopɔn sɛ:“Enti Onyankopɔn betumi ato yɛn pon wɔ sare yi so?”+ 20 Hwɛ! Ɔbɔɔ ɔbotan mu,Na nsu pii fii mu bae ma ebu faa so.+ Nanso wobisae sɛ: “Obetumi ama yɛn paanoo ni?Obetumi ama ne nkurɔfo anya nam awe anaa?”+ 21 Bere a Yehowa tee no, ne bo fuwii;+Ɔmaa ogya+ tɔɔ Yakob mu,Na n’abufuw no mu yɛɛ den paa wɔ Israel so,+ 22 Efisɛ wɔannye Onyankopɔn anni;+Wɔannye anni sɛ obetumi agye wɔn nkwa. 23 Enti ɔkasa kyerɛɛ ɔsoro mununkum,Na obuee ɔsoro mfɛnsere. 24 Ɔtɔɔ mana fii soro ma wodii;Aduan a efi soro na ɔde maa wɔn.+ 25 Nnipa dii atumfo* aduan;*+Ɔmaa wɔn aduan a ɛbɛso wɔn.+ 26 Ɔmaa apuei mframa bɔe wɔ wim,Na ɔde ne tumi bɔɔ anaafo mframa.+ 27 Ɔmaa nam tɔ guu wɔn so te sɛ mfuturu,Na nnomaa tɔe sɛ mpoano anwea. 28 Ɔtɔ guu n’asoɛe hɔWɔ ne ntamadan no ho baabiara. 29 Wodidii na wɔfom aduan.Ɔmaa wɔn nea wɔpɛ.+ 30 Nanso bere a wonnya nnii wɔn akɔnnɔde no nwiei,Na wɔn aduan no da so wɔ wɔn anom no, 31 Onyankopɔn bo fuw wɔn denneennen.+ Okunkum wɔn mu ahoɔdenfo no;+Ɔmaa Israel mmerante totɔɔ fam. 32 Eyi nyinaa akyi, wɔannyae bɔne no yɛ,+Na wɔannya n’anwonwadwuma no mu gyidi.+ 33 Enti otwaa wɔn nkwa nna so ma ɛyɛɛ tiaa te sɛ hwenem mframa,+Na ɔde akomatusɛm twaa wɔn nna so. 34 Nanso bere biara a obekunkum wɔn mu bi no, wɔhwehwɛ n’akyi kwan,+Na wɔsan wɔn akyi kɔhwehwɛ Onyankopɔn, 35 Efisɛ wɔkaee sɛ Onyankopɔn ne wɔn Botan,+Na Ɔsorosoroni Nyankopɔn ne wɔn Gyefo.*+ 36 Nanso wɔde wɔn ano dɛfɛdɛfɛɛ no;Wɔde wɔn tɛkrɛma twaa no nkontompo. 37 Ná wɔn koma nni mu wɔ ne ho;+Wɔanni n’apam no nokware.+ 38 Ne nyinaa akyi no, ohuu wɔn mmɔbɔ;+Ɔde wɔn bɔne kyɛɛ wɔn,* na wansɛe wɔn.+ Mpɛn pii na ɔkaa n’abufuw hyɛe,+Na wanna n’abufuw nyinaa adi. 39 Efisɛ ɔkaee sɛ wɔyɛ ɔhonam;+Wɔte sɛ mframa a ɛbɔ kɔ a, ɛnsan mma bio.* 40 Mpɛn pii na wɔtew atua tiaa no wɔ sare no so,+Na wɔmaa ne werɛ howee wɔ asaase pradadaa no so.+ 41 Wɔsɔɔ Onyankopɔn hwɛe mpɛn pii,+Na wɔmaa Israel Kronkronni no dii awerɛhow.* 42 Ɛda a ogyee wɔn fii atamfo nsam no,+Wɔankae ne tumi;* 43 Saa bere no na ɔyɛɛ nsɛnkyerɛnne wɔ Egypt+Ne anwonwade wɔ Soan asaase so; 44 Ɔmaa Nil nsuka nyinaa dan mogya,+Na wɔantumi annom wɔn nsubɔnten no mu nsu. 45 Ɔsomaa ahurii* bebree sɛ wɔnkɔwe wɔn,+Ne mpɔtorɔ sɛ wɔnkɔsɛe wɔn.+ 46 Ɔde wɔn nnɔbae maa ntutummɛ a wodidi fuu,Na ɔde wɔn nsa ano adwuma maa ntutummɛ a wotu yuu.+ 47 Ɔde asukɔtweaa sɛee wɔn bobe,+Na wɔn sikamɔɔ nnua nso, ɔde asukɔtweaa sɛee no. 48 Ɔde wɔn mmoa hyɛɛ asukɔtweaa nsa,+Na ɔde wɔn nyɛmmoa nso maa anyinam.* 49 Ne bo fuw wɔn denneennen,Na ohwiee n’anibere, abufuw, ne ahohia guu wɔn so;Ɔsomaa abɔfo dɔm sɛ wɔmfa ɔhaw mmra wɔn so. 50 Ohwiee n’abufuw guu wɔn so. Wamfa owu ankame wɔn;*Na ɔmaa nsanyare a edi awu baa wɔn* so. 51 Ewiee ase no, ɔbobɔɔ Egypt mmakan nyinaa kunkum wɔn,+Wɔn ahoɔden mfiase no, okunkum wɔn wɔ Ham ntamadan mu. 52 Ɛno akyi no, odii ne nkurɔfo a wɔte sɛ nguankuw no anim,+Na ɔkaa wɔn sɛ mmoakuw wɔ sare no so. 53 Odii wɔn anim dwoodwoo,Na wɔn koma antu;+Wɔn atamfo de, ɛpo no kataa wɔn so.+ 54 Ɔde wɔn baa n’asaase kronkron no so,+Mmepɔw nsaase yi a ɔde ne nsa nifa gyei no.+ 55 Ɔpam amanaman no fii wɔn anim;+Ɔde susuhama kyekyɛɛ agyapade maa wɔn,+Na ɔmaa Israel mmusuakuw tenatenaa wɔn afi mu.+ 56 Nanso wɔsɔɔ Ɔsorosoroni Nyankopɔn no hwɛe, na wɔtew no so atua,+Na ne nkaesɛm nso, wɔanni so.+ 57 Afei nso, wɔtwee wɔn ho fii ne ho, na wotwaa no nkontompo te sɛ wɔn agyanom;+ Wɔbɛyɛɛ sɛ agyan a emu agow a wontumi mfa nyɛ hwee.+ 58 Wɔde wɔn sorɔnsorɔmmea* no hyɛɛ no abufuw,+Na wɔde wɔn ahoni a wɔasen no huruu ne bo.+ 59 Onyankopɔn tee, na ne bo fuwii kɛse.+Enti ɔpoo Israel koraa. 60 Ewiee ase no, otu fii Silo ntamadan no mu,+Ɔsom ntamadan a na ɔte mu wɔ nnipa mma mu no.+ 61 N’ahoɔden sɛnkyerɛnne no, ɔma ekodii baabi;N’anuonyam no, ɔde hyɛɛ atamfo nsa.+ 62 Ɔmaa ne man wuwui wɔ sekan ano,+Na ne bo fuw n’agyapade denneennen. 63 Ogya hyew ne mmerante;Ne mmaabun nso, wɔanto ayeforo nnwom amma wɔn.* 64 N’asɔfo no wuwui sekan ano,+Nanso wɔn akunafo ansu wɔn.+ 65 Ɛnna Yehowa sɔree sɛnea obi nyan fi nna mu;+Ɔyɛɛ sɛ ɔhoɔdenfo+ a nsã* atetew n’ani so. 66 Na ɔmaa n’atamfo dan wɔn ho guanee;+Ɔmaa wɔn anim guu ase afebɔɔ. 67 Ɔpoo Yosef ntamadan;Wampaw Efraim abusuakuw. 68 Yuda abusuakuw na ɔpaw wɔn,+Sion Bepɔw a ɔdɔ no no.+ 69 Ne tenabea kronkron no, ɔde tim hɔ te sɛ ɔsoro;*+Ɔyɛɛ no te sɛ asaase a ɔde atim hɔ afebɔɔ no.+ 70 Ɔpaw n’akoa Dawid;+Ɔfaa no fii nguammuw mu.+ 71 Nguan a wɔma nufu no, ɔma ogyaee wɔn hwɛ,Na ɔma ɔbɛhwɛɛ ne man Yakob+Ne n’agyapade Israel so.+ 72 Oyii ne koma mu fitaa hwɛɛ wɔn,*+Na ɔde nyansa dii wɔn anim.+\n^ Anaa “aborɔme na mɛto.”\n^ Anaa “aduan a wɔn kra pɛ.”\n^ Anaa “Weredifo.”\n^ Nt., “ɔkataa wɔn bɔne so.”\n^ Ebetumi nso akyerɛ, “Na sɛ wɔn honhom no kɔ a, ɛnsan mma bio.”\n^ Anaa “dii wɔn ho yaw.”\n^ Nt., “ne nsa.”\n^ Ebetumi nso akyerɛ, “ɔyare.”\n^ Nt., “wɔn nkwa.”\n^ Nt., “Wɔanyi ne mmaabun nso ayɛ.”\n^ Nt., “Osii ne tenabea kronkron te sɛ ade a ɛwɔ sorosoro.”\n^ Anaa “Ɔde koma a edi mu hwɛɛ wɔn.”


Boa Wo Dɔfo a Ɔyare\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Iban Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Xhosa Yoruba Zulu\n“Bere a wɔgyee Paapa too ayaresabea no, wɔyɛɛ ne mogya mu nhwehwɛmu. Da a wɔrebɛyi no no, yɛsrɛɛ dɔkota no sɛ ɔnka nea ɔhuiɛ nkyerɛ yɛn. Dɔkota no ka kyerɛɛ yɛn sɛ biribiara yɛ kama, nanso ɔsan hwɛɛ mu bio. Nea ɔhuiɛ no maa ne ho dwirii no! Sɛɛ na nneɛma mmienu bi nkɔ yie koraa. Ɔpaa yɛn kyɛw na ɔma yɛkɔhuu dɔkota foforo. Seesei Paapa ho yɛ na ɛyɛ yɛn dɛ paa sɛ yɛanka yɛn ano antom.”—Maribel.\nAnsa na mobɛkɔ akɔhu dɔkota no, kyerɛw nea ɛreha yarefo no ne aduro a ɔfa\nSɛ obi yare na ɔredi ayaresabea akɔneaba anaa wɔgye no to hɔ a, ɛyɛ den paa. Nea ɛtoo Maribel no ma yɛhu sɛ, sɛ obi kɔ tebea a ɛte saa mu na ne nnamfo anaa abusuafo sɔ ne mu a, ɛboa paa; ɛbɛtumi mpo agye no nkwa. Ɛnneɛ, sɛ wo ho nipa bi yare a, wobɛyɛ dɛn aboa no?\nAnsa na ɔbɛkɔ akɔhu dɔkota. Boa ɔyarefo no ma ɔnkyerɛw nea ɛreyɛ no, nnuro a ɔrefa ne nea ɛkeka ho nyinaa nto hɔ. Nsɛm a ɔpɛ sɛ ɔbisa dɔkota no nyinaa nso, monkyerɛw nka ho. Boa no ma ɔnkaakae sɛnea ɛyɛeɛ a yareɛ no baeɛ. Afei ɔnhwɛ sɛ ebi ayɛ ne busuani bi pɛn anaa. Nnya adwene sɛ dɔkota no nim yareɛ no ho nsɛm dada anaa ɔno ara bɛbisa ho nsɛm nyinaa.\nSɛ dɔkota no rekasa a tie, na wonte biribi ase a, bisa na yɛ kyerɛwtohɔ\nBere a mowɔ dɔkota no nkyɛn. Sɛ ɔka biribi a, monhwɛ sɛ mote ase yie. Monte biribi ase a, mommisa; mommfa mo adwene mmmu biribiara. Ma ɔyarefo no nkasa, na sɛ ɔnte biribi ase a, ɔmmisa. Sɛ dɔkota no rekasa a, tie no yie na yɛ kyerɛwtohɔ. Ma ɔnkyerɛ akwan a ɔbɛtumi afa so asa yareɛ no. Ɛdu baabi a, ɛho bɛhia sɛ woma ɔyarefo no hu sɛ ɔbɛtumi akɔhu dɔkota foforo atie nea ɔno nso wɔ ka.\nWo ne ɔyarefo no nsan nhwɛ akwankyerɛ a dɔkota no de ama ne nnuro a ɛsɛ sɛ mo nsa ka\nBere a moakɔhu dɔkota no aba. Wo ne ɔyarefo no nsusu nsɛm a dɔkota no kaeɛ ho. Boa no ma ne nsa nka nnuro a dɔkota akyerɛw ama no nyinaa. Hwɛ sɛ mobɛnya aduro papa atɔ. Afei hwɛ ma ɔmfa n’aduro bere-ano bere-ano. Sɛ nnuro no bi ne ne ho nnye a, bɔ dɔkota no amanneɛ ntɛm ara. Ka ne koma to ne yam, na hyɛ no nkuran ma ɔnni akwankyerɛ biara a dɔkota no de ama no so. Sɛ ɛhia sɛ ɔsan kɔhu dɔkota no a, hwɛ sɛ ɔbɛyɛ saa. Biribiara a ɛhia sɛ ɔhu fa ne yareɛ no ho no, boa no na ɔnhu.\nBere a Mowɔ Ayaresabea\nHwɛ sɛ moahyehyɛ krataa biara pɛpɛɛpɛ\nMa w’ani nna hɔ, mma wo bo ntu. Sɛ obi yare na ɔkɔ ayaresabea a, mpɛn pii no ɔyɛ hahaaha. Enti worekɔgya obi a ɔte saa a, mmɔ hu; mmom ma w’ani nna hɔ. Wei bɛma obiara ho abae no na moakwati mfomso nketenkete. Sɛ morehyehyɛ krataa bi a, hwɛ sɛ biribiara yɛ pɛpɛɛpɛ. Ma ɔyarefo no kwan ma ɔno ankasa nsi ne gyinae. Nanso sɛ yareɛ no mu yɛ den ma enti ɔntumi nyɛ hwee a, ɛnneɛ hwɛ biribi a wakyerɛw ato hɔ na di so. Sɛ ne busuani bi wɔ hɔ anaa wapaw obi sɛ ɔnhwɛ n’ayaresa ho nsɛm a, ɛnneɛ ma n’aso nte ntɛm. *\nWohu biribi wɔ ɔyarefo no ho a, to wo bo ase kyerɛkyerɛ mu kyerɛ dɔkota no\nNsuro sɛ wobɛkasa. Sɛ asɛm bi ha wo anaa wonte biribi ase a, ka. Sɛ adɔkotafo ne nɛɛsefo hu sɛ wodi wo ho ni na wobu adeɛ a, ɛbɛka wɔn ma wɔate wɔn ani ahwɛ ɔyarefo no. Wokɔ ayaresabea pii a, wobɛhu sɛ ɛnyɛ dɔkota baako pɛ na ɔhwɛ yarefo. Enti sɛ dɔkota baako ka biribi na ɛdu ɔfoforo so a, wobɛtumi ama no ahu asɛm a dɔkota a ɔdi kan no kaeɛ. Wonim ɔyarefo no, enti sɛ ne kasa anaa ne nneyɛe bi asesa a, wobɛtumi ama dɔkota no ahu.\nNea ɛsɛ sɛ woyɛ biara yɛ, nanso hwɛ na wantwitware wɔn ananmu\nDa obuo adi na kyerɛ anisɔ. Wɔn a wɔyɛ adwuma wɔ ayaresabea no brɛ paa. Enti nya tema ma wɔn. (Mateo 7:12) Ma wɔnhu sɛ wobu wɔn na w’ani sɔ ntetee ne osuahu a wɔanya ne adwuma a wɔreyɛ nyinaa. Wei bɛhyɛ wɔn nkuran na wɔayi wɔn yam ayɛ adwuma.\nObiara nni hɔ a ɔbɛtumi akwati yareɛ. Nanso sɛ yɛn adamfo anaa yɛn busuani bi yare na yɛboa no sɛnea yɛbɛtumi a, yareɛ no remmunkam ne so.—Mmebusɛm 17:17.\n^ nky. 8 Ɔman biara ne sɛnea wɔdi nsɛm a ɛte saa ho dwuma. Hwɛ sɛ ɔyarefo no akyerɛw n’ayaresa ho nsɛm ato hɔ, na biribiara yɛ pɛpɛɛpɛ.\nHwɛ nea Bible ka fa nyarewa ne ayaresa ho.


16 Na metee sɛ nne+ kɛse bi fi kronkronbea hɔ reka kyerɛ abɔfo baason no sɛ: “Munkohwie Onyankopɔn abufuw+ nkuruwa ason no ngu asase so.” 2 Na nea odi kan no+ kɔe, na okohwiee ne kuruwa no guu asase+ so. Na akuru bɔne+ a ɛyɛ hu tutuu nnipa a wɔwɔ akekaboa+ no agyiraehyɛde na wɔsom ne honi+ no. 3 Na nea ɔto so abien no+ hwiee ne kuruwa no guu ɛpo mu.+ Na ɛdan mogya+ te sɛ owufo de, na ɔkra a ɛte ase biara wui, nneɛma a ɛwɔ po+ mu nyinaa. 4 Na nea ɔto so abiɛsa no+ hwiee ne kuruwa no guu nsubɔnten+ ne nsuti mu. Na ɛdan mogya.+ 5 Na metee sɛ nsu so bɔfo no reka sɛ: “Wo a na wowɔ hɔ, na woda so wɔ hɔ,+ Ɔnokwafo,+ woteɛ, esiane atɛn a woabu yi nti,+ 6 efisɛ wohwiee akronkronfo ne adiyifo mogya gui,+ na woama wɔn mogya+ anom. Ɛsɛ wɔn.”+ 7 Na metee sɛ afɔremuka no reka sɛ: “Yiw, Yehowa Nyankopɔn, ade nyinaa so Tumfoɔ,+ w’atemmu yɛ nokware na ɛteɛ.”+ 8 Na nea ɔto so anan no+ hwiee ne kuruwa no guu owia so; na wɔmaa owia kwan sɛ ɛmfa ogya nhyehye+ nnipa. 9 Na ɔhyew a ano yɛ den hyehyee nnipa, nanso wɔkaa Onyankopɔn a ɔwɔ ɔhaw yi so tumi+ no din+ ho abususɛm, na wɔansakra anhyɛ no anuonyam.+ 10 Na nea ɔto so anum no hwiee ne kuruwa no guu aboa+ no ahengua so. Na n’ahenni duruu sum+, na ɛyaw no nti wofii ase wee wɔn tɛkrɛma, 11 na wɔkaa ɔsoro Nyankopɔn ho abususɛm+ esiane wɔn yaw ne wɔn akuru no nti, na wɔansakra amfi wɔn nnwuma ho. 12 Na nea ɔto so asia no+ hwiee ne kuruwa no guu asubɔnten kɛse Eufrate+ mu, na emu nsu yowee,+ na ama wɔasiesie kwan ama ahene+ a wofi owia apuei no. 13 Na mihui sɛ honhom mu nsɛm+ a ɛho ntew abiɛsa a ɛte sɛ mpɔtorɔ+ fi ɔtweaseɛ+ no anom ne aboa+ no anom ne atoro diyifo+ no anom apue. 14 Nokwasɛm ne sɛ ɛyɛ adaemone honhom+ mu nsɛm a ɛyɛ nsɛnkyerɛnne,+ na ɛkɔ asase nyinaa so+ ahene+ nkyɛn kɔboaboa wɔn ano ma ade nyinaa so Tumfoɔ+ Nyankopɔn da+ kɛse no mu ko+ no. 15 “Hwɛ! mereba sɛ ɔkorɔmfo.+ Anigye ne nea ɔwɛn+ na ɔhwɛ n’atade nguguso so, na wannantew adagyaw mu amma nnipa anhu n’aniwu.”+ 16 Na wɔboaboaa ahene no ano kɔɔ baabi a wɔfrɛ hɔ Hebri mu sɛ Harmagedon.+ 17 Na nea ɔto so ason no hwiee ne kuruwa no guu mframa+ mu. Afei ɛnne+ kɛse bi fi kronkronbea hɔ, ahengua no so, bae sɛ: “Aba awiei!” 18 Na anyinam ne ɛnne ne aprannaa bae, na asasewosow+ kɛse bi a efi bere a nnipa baa asase so ebi nsii saa da bae,+ asasewosow kɛse+ a ɛyɛ hu. 19 Na kurow kɛse+ no mu paapaee abiɛsa, na amanaman no nkurow no hwehwee ase; na wɔkaee Babilon Kɛse+ no wɔ Onyankopɔn anim, sɛ wɔbɛma no kuruwa a n’abufuhyew nsã wom no.+ 20 Afei nso supɔw biara guanee, na wɔanhu mmepɔw.+ 21 Na amparuwbo+ akɛse a emu biara mu duru bɛyɛ sɛ dwetikɛse biako fi soro bɛhwehwee nnipa no so, na esiane ɔhaw a amparuwbo+ no de bae nti, nnipa no kaa Onyankopɔn ho abususɛm,+ efisɛ na ɔhaw no sõ paa.


4 Mose 28 AKCB - Matteus 28 LB\n4 Mose 28:1-31\n1Awurade ka kyerɛɛ Mose se, 2“Ka kyerɛ Israelfo se, ‘Monhwɛ na momfa mʼaduan afɔre mmrɛ me wɔ ne bere ano sɛ ehua a ɛsɔ mʼani.’ 3Ka kyerɛ wɔn se, ‘Eyi ne aduan afɔre a ɛsɛ sɛ mode brɛ Awurade: nguamma abien a wɔadi afe a dɛm nni wɔn ho; momfa mmra sɛ daa ɔhyew afɔre. 4Momfa oguamma no baako mmɔ afɔre anɔpa na momfa ɔbaako mmɔ anwummere, 5na momfa aburow lita abien ne fa a wɔayam no muhumuhu na wɔde ngo lita baako afra nka ho. 6Eyi ne ɔhyew afɔre a wofii ase wɔ Sinai Bepɔw so a ɛsɛ sɛ wɔbɔ no bere ano bere ano ma eyi hua. Ɛyɛ aduan afɔre a wɔbɔ ma Awurade. 7Ɛsɛ sɛ wɔde ɔnom afɔrebɔde a ɛyɛ nsa a apae lita baako a oguamma ka ho ka afɔrebɔde no ho a wobehwie agu beae bi a ɛhɔ yɛ kronkron wɔ Awurade anim. 8Momfa oguamma a ɔto so abien no mmɔ afɔre anwummere a atoko ne nsa afɔrebɔ ka ho. Ɛno nso yɛ Awurade huam. Ɛyɛ ɔhyew afɔre.’\n9“ ‘Sɛ edu homeda a, momfa nguantenmma a wɔadi afe a wonnii dɛm biara ne afɔrebɔde ahorow a ɛsɛ sɛ mode ka ho no mmɔ afɔre. Ɛsɛ sɛ atoko afɔrebɔde lita anan ne fa a wɔayam no muhumuhu de ngo afra a nsa ka ho saa ara na wɔde bɔ saa afɔre no. 10Eyi ne ɔhyew afɔre a wɔbɔ no homeda biara de ka bere ano ɔhyew afɔre ne nsa afɔre ho no.\n11“ ‘Saa ara nso na da a edi kan wɔ ɔsram biara mu no, ɛsɛ sɛ mobɔ ɔhyew afɔre foforo bi ka ho de ma Awurade. Afɔrebɔde no bɛyɛ nantwinini abien, Odwennini baako ne nguantenmma ason a wɔadi afe a wonnii dɛm biara. 12Nantwinini biara no, ɛsɛ sɛ mode ka ho ne asikresiam lita asia ne fa a wɔayam no muhumuhu de ngo afra. Afei, mode asikresiam a wɔayam no muhumuhu lita anan ne fa a wɔde ngo afra bɛbɔ aburow afɔre a Odwennini no ka ho; 13na oguamma biara nso, mode asikresiam lita abiɛsa. Eyi bɛyɛ ɔhyew afɔre a ɛsɔ ani, aduan afɔre a wɔbɔ ma Awurade. 14Nantwi biara, nsa afɔrebɔde lita abien ka ho. Odwennini biara, nsa afɔrebɔde lita baako ne fa ka ho. Oguamma biara nso, nsa afɔrebɔde lita baako ka ho. Afe mu no, eyi na ɛbɛyɛ ɔhyew afɔre wɔ ɔsram biara mu. 15Mo bere ano bere ano ɔhyew ne nsa afɔrebɔ akyi no, ɛsɛ sɛ mode ɔpapo bɛbɔ bɔne ho afɔre ma Awurade.\n16“ ‘Ɛsɛ sɛ mudi Awurade Twam Afahyɛ no afe biara sram a edi kan no da a ɛto so dunan no so. 17Da a edi so no, mubefi ase adi afahyɛ; munnni brodo a mmɔkaw wɔ mu nnanson. 18Afahyɛ no da a edi kan no, nnipa no nyinaa bɛbɔ ahotew gua na obiara renyɛ adwuma a ɛyɛ den biara. 19Momfa nantwimma anini abien, Odwennini baako ne nguantenmma ason a wɔadi afe a wonnii dɛm mmɛbɔ ɔhyew afɔre ama Awurade. 20Mode esiam muhumuhu lita ason a wɔde ngo afra bɛka nantwi baako biara ho. Afei, mode esiam lita anum bɛka odwennini no ho, 21na nguanten ason no biara nso, mode esiam lita abiɛsa aka ho. 22Ɛsɛ sɛ mode ɔpapo bɔ bɔne ho afɔre sɛ mpata ma mo ho. 23Momfa saa afɔrebɔde yi nka nea daadaa mobɔ no ho. 24Momfa saa kwan yi so mmɔ aduan afɔre da biara saa ara nnanson sɛ ehua a ɛsɔ Awurade ani; ɛsɛ sɛ mobɔ ka ɔhyew afɔre ne nsa afɔre a mobɔ daa no ho. 25Da a ɛto so ason no, monyɛ nhyiamu kronkron na monnyɛ adwuma a ɛyɛ den biara.\n26“ ‘Aduankan da no a wɔfrɛ no Nnaawɔtwe mu Afahyɛ anaasɛ Pentekoste no, ɛsɛ sɛ nnipa no nyinaa de kronkronyɛ sononko hyia, de di Otwabere Afahyɛ no. Da no, ɛsɛ sɛ mode mo mfuw mu nnɔbae foforo bɛbɔ Awurade aduan afɔre. Ɛnsɛ sɛ moyɛ adwuma a ɛyɛ den biara. 27Momfa nantwimma anini abien, odwennini baako ne nguantenmma anini ason mmɛbɔ ɔhyew afɔre sɛ ehua a ɛsɔ Awurade ani. 28Mode mo aburow lita asia ne fa a wɔayam no muhumuhu a mode ngo afra bɛka nantwi baako biara ho. Mode lita anan bɛka Odwennini no ho; 29na mode lita abiɛsa bɛka nguantenmma ason no biara ho. 30Momfa ɔpapo baako na wɔmfa nyɛ mpata mma mo. 31Saa afɔre ahorow yi ka daa ɔhyew afɔre, aburow afɔre ne nsa afɔre no ho. Monhwɛ sɛ mmoa a mode wɔn bɛbɔ saa afɔre no nnii dɛm biara ɛ.\nAKCB : 4 Mose 28


Korintofo I 2 - Nkwa Asem (NA-TWI) | Biblica\nKorintofo I 2 - Nkwa Asem (NA-TWI)\nKorintofo I 2\n1Anuanom, bere a mebaa mo nkyɛn bɛkaa Onyankopɔn ho ahintasɛm a ɛyɛ nokware kyerɛɛ mo no, manka asɛm a ɛkyere adwene anaa nyansa a ɛtra so mu. 2 Meyɛɛ m’adwene sɛ bere a me ne mo wɔ hɔ no, mɛma me werɛ afi biribiara gye Yesu Kristo nko na ne titiriw no, ne wu wɔ asɛnnua no so no. 3 Enti bere a mebaa mo hɔ no, na meyɛ mmerɛw a ehu ne ahopopo aka me. 4 Na me nkyerɛkyerɛ a mekyerɛkyerɛe no nso mannyina anyansasɛm ne nnipa adwene so na mekyerɛkyerɛe na mmom menam kasa pa so daa tumi a ɛwɔ Onyankopɔn Honhom Kronkron no mu no adi. 5 Enti mo gyidi nnyina onipa nyansa so na mmom egyina Onyankopɔn tumi so.\n6 Mekasa nyansa mu kyerɛ wɔn a wɔanyin wɔ Honhom mu. Nanso saa nyansa no nyɛ wiase nyansa anaa wiase yi mu tumi horow a wɔn tumi resa no. 7 Nyansasɛm a meka no yɛ Onyankopɔn nyansa a wɔde ahintaw nnipa a Onyankopɔn no ankasa ayi ato hɔ ama yɛn dedaw sɛ yɛn anuonyam ahyɛde ansa na wɔrebɔ wiase. 8 Aman sodifo biara nnim saa nyansa no. Sɛ wonim a, anka wɔremmɔ Awurade a anuonyam ahyɛ no ma no asɛnnua mu.\n9 Kyerɛwsɛm no ka se, “Nea onipa biara anhu na wante da, nea onipa biara annwen ho sɛ ɛbɛba da no ne ade a Onyankopɔn no ara siesie ma wɔn a wɔdɔ no no.” 10 Na yɛn na Onyankopɔn nam ne Honhom Kronkron no so ada n’ahintasɛm adi akyerɛ yɛn. Honhom no pɛɛpɛɛ biribiara mu kosi Onyankopɔn ahintasɛm a emu dɔ no so. 11 Onipa de, ɔno ara ne honhom a ɛte ne mu no na enim ne ho nsɛm nyinaa; saa ara nso na Onyankopɔn Honhom no nko ara na enim Onyankopɔn ho nsɛm nyinaa. 12 Ɛnyɛ wiase yi mu honhom na yɛanya; Honhom Kronkron a Onyankopɔn somaa no no na yɛanya sɛnea ɛbɛma yɛahu nea Onyankopɔn de ama yɛn no nyinaa.\n13 Enti ɛnyɛ nsɛm a nnipa de wɔn nyansa akyerɛ yɛn no na yɛka na mmom nsɛm a Honhom no akyerɛ yɛn no na yɛnam Honhom no mu nokware ada saa Honhom no adi akyerɛ wɔn a wɔwɔ Honhom no. 14 Nanso obi a onni Honhom no rentumi nnya akyɛde a efi Onyankopɔn Honhom no mu. Ɔrente wɔn ase da; ɔfa no sɛ nsɛm a aba nni mu, efisɛ, wogyina Honhom no nko so na wobetumi ahu mu a wodi. 15 Onipa a Honhom no te ne mu no tumi sese biribiara nanso obiara rentumi mmu no atɛn. 16 Kyerɛwsɛm no ka se, “Hena na onim Awurade adwene? Hena na obetumi atu no fo?” Nanso, yɛn de, yɛwɔ Kristo adwene no bi.\nNA-TWI : Korintofo I 2


Adiyisɛm 9 | Intanɛt So Bible| Wiase Foforɔ Nkyerɛaseɛ\n9 Na ɔbɔfo a ɔto so anum no hyɛn ne torobɛnto+ no. Na mihuu nsoromma+ bi a efi soro abɛhwe asase so, na wɔde amoa donkudonku+ no ano safe+ maa no. 2 Na obuee amoa no ano, na wusiw+ fii mu bae te sɛ fononoo+ kɛse mu wusiw, na amoa no mu wusiw nti, owia duruu sum,+ na wim nso saa ara. 3 Na mmoadabi+ fii wusiw no mu baa asase so; na wɔmaa wɔn tumi a ɛte sɛ tumi a asase so nkekantwɛre+ wɔ no ara bi. 4 Na wɔka kyerɛɛ wɔn sɛ wɔnnhaw asase so wura anaa ahaban momono anaa dua biara, na mmom nnipa a wonni Onyankopɔn nsɔano wɔ wɔn moma so no nkutoo.+ 5 Na wɔmaa mmoadabi no kwan sɛ wɔnyɛ wɔn ayayade+ asram anum, na mmom wonnkum wɔn, na ayayade a ɛbaa wɔn so no te sɛ ayayade a obi hu bere a akekantwɛre+ aka no no. 6 Saa nna no mu no, nnipa no bɛhwehwɛ owu+ nanso wɔrenhu, na wɔbɛpɛ sɛ wowu nanso owu beguan afi wɔn ho. 7 Na mmoadabi no sɛso te sɛ apɔnkɔ+ a wɔasiesie wɔn ama ɔko; na biribi a ɛte sɛ sika abotiri wowɔ wɔn ti so, na wɔn anim+ te sɛ nnipa, 8 na wɔwɔ nhwi te sɛ mmea nhwi.+ Na wɔn sẽ te sɛ gyata sẽ;+ 9 na wɔwɔ nkatabo+ te sɛ dade nkatabo. Ná wɔn ntaban gyigye te sɛ nteaseɛnam+ a apɔnkɔ bebree de tu mmirika kɔ ɔko.+ 10 Afei nso na wɔwɔ dua ne nwowɔe te sɛ nkekantwɛre;+ na wɔn dua mu na tumi wɔ a wɔde bɛhaw nnipa no asram anum. 11 Wɔwɔ ɔhene a odi wɔn so a ɔne amoa+ no bɔfo no. Ne din wɔ Hebri mu ne Abadon, na Hela mu no, ne din de Apolion.+ 12 Mmusu biako atwam. Hwɛ! Mmusu+ abien reba wɔ eyinom akyi. 13 Na ɔbɔfo+ a ɔto so asia no hyɛn ne torobɛnto+ no. Na metee nne+ bi fii sika afɔremuka+ a ɛwɔ Onyankopɔn anim no mmɛn no mu 14 sɛ ɛreka kyerɛ ɔbɔfo a ɔto so asia a okura torobɛnto no sɛ: “Sansan abɔfo+ baanan a wɔakyekyere wɔn+ wɔ asubɔnten kɛse Eufrate+ ho no.” 15 Na wɔsansan abɔfo baanan a wɔasiesie wɔn ama dɔn ne da ne ɔsram ne afe sɛ wonkum nnipa no mu nkyem abiɛsa mu biako no. 16 Ná apɔnkɔsotefo no dodow yɛ ɔpeduonu ahorow ɔpedu: Metee wɔn dodow. 17 Na sɛnea mihuu apɔnkɔ no ne wɔn a wɔtete wɔn so wɔ anisoadehu no mu ni: na wɔwɔ nkatabo a ɛte sɛ ogya kɔɔ ne afasebiri ne akokɔsrade; na apɔnkɔ no ti te sɛ agyata+ ti, na ogya ne wusiw ne sufre*+ fii wɔn anom bae. 18 Wɔnam ɔhaw abiɛsa yi so kunkum nnipa no mu nkyem abiɛsa mu biako, ogya ne wusiw ne sufre a efi wɔn anom bae no so. 19 Apɔnkɔ no anom ne wɔn dua mu na wɔn tumi wɔ; na wɔn dua te sɛ awɔ+ a wɔn ti tua so, na eyi na wɔnam so de ɔhaw ba. 20 Nanso nnipa a aka a ɔhaw no ankunkum wɔn no ansakra amfi wɔn nsa ano nnwuma ho,+ sɛnea anka ɛbɛyɛ a wɔrensom adaemone+ ne sika ne dwetɛ+ ne kɔbere ne abo ne dua ahoni a entumi nhu ade, nte asɛm, na entumi nnantew no;+ 21 na wɔansakra amfi wɔn awudi+ ne wɔn ahonhonsɛm+ ne wɔn aguamammɔ ne wɔn korɔnbɔ ho.\n^ Ade bi a ɛte sɛ atuduru a wɔde gu ogya mu ma ɛdɛw; wɔde gu ogya mu a ɛbɔn.


Nnwom 141 NA-TWI | Biblica\nNnwom 141 NA-TWI\nMerefrɛ wo, Awurade, boa me mprempren! Sɛ mefrɛ wo a, gye me so. Gye me mpaebɔ sɛ aduhuam ne me nsa a mapagyaw sɛ anwummere afɔrebɔ.\nAwurade, wɛn m’ano na ɔwɛmfo mmɛwɛn m’anofafa. Twe me fi bɔne a mepɛ sɛ meyɛ ho na mma memmfa me ho mmmɔ nnebɔneyɛfo wɔ wɔn amumɔyɛ mu. Na mma mennkɔ wɔn adidi ase. Onipa pa betumi atwe m’aso aka m’anim ayamye so, nanso menhwehwɛ nnebɔneyɛfo nkyɛn anuonyam efisɛ, daa mebɔ mpae tia wɔn nneyɛe bɔne no. Sɛ wɔtow wɔn ahemfo fi abotan mmepɔw so bɛhwe fam a, nnipa begye adi sɛ me nsɛm a meka no yɛ nokware. Wɔte sɛ dua a wɔapae mu na wɔatwitwa mu asinasin; saa na wɔn nnompe bɛbɔ ahwete wɔ damoa ho.\nNanso Awurade, me Nyankopɔn, mekɔ so de me ho to wo so. Mehwehwɛ wo banbɔ. Mma me nnwu! Bɔ me ho ban fi mfiri a wɔasunsum me no mu ne nnebɔneyɛfo firi mu. Ma nnebɔneyɛfo no ara firi nyi wɔn na menkɔ me baabi asomdwoe mu.\nRead More of Nnwom 141


Onyankopɔn Yɛɛ Nhyehyɛe a Ɔde Begye Adesamma—Ɔnam Mesia no So\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nASƐM A ƐDA SO | ASƐM BƐN PAA NA ƐWƆ BIBLE MU?\nOnyankopɔn Yɛɛ Nhyehyɛe a Ɔde Begye Adesamma\nOnyankopɔn hyɛɛ gyidini Abraham bɔ sɛ ‘aseni’ no befi ɔno Abraham abusua mu, na ɔnam ‘aseni’ no so behyira “aman nyinaa.” (Genesis 22:18) Akyiri yi, Abraham banana Yakob tu kɔtenaa Egypt. Ɛhɔ na n’abusua no ase trɛw bɛyɛɛ ɔman. Saa ɔman no ne Israelfo a wɔtenaa ase tete no.\nAkyiri yi, Farao tirimɔdenfo bi de Israelfo yɛɛ nkoa wɔ Egypt kosii sɛ Onyankopɔn maa Mose begyee wɔn fii ne nsam; Onyankopɔn maa Po Kɔkɔɔ no mu paee ma wɔfaa mu. Ɛno akyi no, Onyankopɔn maa Israelfo no mmara de bɔɔ wɔn ho ban kyerɛɛ wɔn kwan; ebi ne Mmara nsɛm Du no. Mmara no mu no, wɔkyerɛɛ afɔre pɔtee a ɛsɛ sɛ wɔbɔ na wɔde wɔn bɔne afiri wɔn. Onyankopɔn de ne honhom kaa Mose ma ɔka kyerɛɛ Israelfo no sɛ ɔbɛma wɔn odiyifo foforo. Saa odiyifo no ne ‘aseni’ a wɔahyɛ ne ho bɔ no.\nƐno akyi bɛboro mfe 400 no, Onyankopɔn hyɛɛ Ɔhene Dawid bɔ sɛ ‘aseni’ a wɔkaa ne ho asɛm wɔ Eden no, ahenni a obedi so no rentwam da. Ɔno na ɔbɛyɛ Mesia no, Agyenkwa a Onyankopɔn ayi no sɛ ommegye adesamma na ɔnsan mfa Paradise mmra asase so no.\nOnyankopɔn nam Dawid ne adiyifo foforo so daa Mesia no ho nsɛm foforo adi nkakrankakra. Wɔhyɛɛ nkɔm sɛ Mesia no bɛbrɛ ne ho ase, na ɔbɛyɛ ɔyamyefo; wɔkyerɛe sɛ, sɛ ɔbɛyɛ ɔhene a, ɔkɔm, atɛnkyea ne akokoakoko nyinaa befi hɔ. Nnipa ne ne yɔnko nnipa bɛtena asomdwoe mu, na asomdwoe bɛba nnipa ne mmoa mpo ntam. Ná ɔyare, amanehunu ne owu nka Onyankopɔn atirimpɔw ho, enti ne nyinaa befi hɔ korakora, na nnipa a wɔawuwu nso, wɔbɛsan anyan wɔn aba nkwa mu bio.\nOnyankopɔn nam odiyifo Mika so kae sɛ wɔbɛwo Mesia no wɔ Betlehem, na ɔmaa odiyifo Daniel nso kae sɛ akyiri yi wobekum no. Nanso wɔkyerɛe sɛ Onyankopɔn benyan Mesia no afi awufo mu ma wayɛ ɔhene wɔ soro. Daniel san hyɛɛ nkɔm sɛ saa Mesia Ahenni no bɛba abesi aban a ɛwɔ wiase nyinaa anan. Mesia a wɔhyɛɛ ne ho bɔ no, enti ɔbae ampa?\n—Nsɛm yi fi Genesis ti 22-50, ne Exodus, Deuteronomium, 2 Samuel, Nnwom, Yesaia, Daniel, Mika, Sakaria 9:9.\nONYANKOPƆN DIN KRONKRON NO\nBaabi a edin Yehowa no di kan pue wɔ Bible mu ne Genesis 2:4. Saa din yi da nsow, na Bible nsaano nkyerɛwee a wodii kan yɛe no, edin no pue wom bɛyɛ 7,000. Edin no asekyerɛ ne “Nea Ɔma Ɛyɛ Hɔ.” Ɛma yenya awerɛhyem sɛ Onyankopɔn atirimpɔw ne ne bɔhyɛ ahorow no, obetumi adi ne nyinaa ho dwuma aboro so.


मत्ती 11 NCA – Mateo 11 ASCB | Biblica\nमत्ती 11 NCA – Mateo 11 ASCB\nYohane Osubɔni Ahoyera\n1Yesu wiee nʼasuafoɔ dumienu no kasakyerɛ no, ɔfirii hɔ kɔɔ nkuro a ɛbemmɛn no mu kɔkyerɛkyerɛɛ asɛm no.\n2Yohane Osubɔni a saa ɛberɛ no na ɔda afiase no tee anwanwadeɛ a Kristo reyɛ no, ɔsomaa nʼasuafoɔ bɛbisaa no sɛ, 3“Wo ne deɛ ɔreba no, anaa yɛnhwɛ ɔfoforɔ anim?”\n4Yesu buaa wɔn sɛ, “Monsane nkɔ, nkɔka anwanwadeɛ a moahunu ne deɛ moate nkyerɛ Yohane sɛ, 5anifirafoɔ hunu adeɛ, mmubuafoɔ nante, akwatafoɔ ho ate, asotifoɔ te asɛm, na awufoɔ nso nyane. Afei, monka nkyerɛ no sɛ, meka asɛmpa no kyerɛ ahiafoɔ. 6Monsane nka nkyerɛ no bio sɛ, Nhyira ne deɛ merenyɛ no suntidua.”\n7Yohane asuafoɔ no kɔeɛ no, Yesu hyɛɛ aseɛ kaa Yohane ho asɛm kyerɛɛ nnipadɔm no. Ɔbisaa wɔn sɛ, “Mokɔɔ ɛserɛ so no, ɛdeɛn na mokɔɔ sɛ morekɔhwɛ? Ɛserɛ a mframa rebɔ no? 8Anaa na mosusu sɛ mobɛhunu ɔbarima bi a wahyehyɛ sɛ ɔhene ba te ahemfie? 9Anaa Onyankopɔn odiyifoɔ? Ɛnneɛ, mereka makyerɛ mo sɛ, ɔsene odiyifoɔ. 10Na saa Yohane yi na Atwerɛsɛm no ka fa ne ho sɛ,\n“ ‘Mɛsoma me ɔbɔfoɔ adi wʼanim ɛkan.\nƆno na ɔbɛsiesie ɛkwan ama wo.’\n11Nokorɛ nie, nnipa a mmaa awo wɔn nyinaa mu, obiara nni hɔ a ɔyɛ kɛse sene Yohane Osubɔni. Nanso, deɛ ɔyɛ aketewa koraa wɔ Ɔsoro Ahennie mu no yɛ ɔkɛseɛ sene no! 12Na ɛfiri ɛberɛ a Yohane Osubɔni firii aseɛ kaa asɛmpa no, bɔɔ nkurɔfoɔ asu de bɛsi ɛnnɛ no, Ɔsoro Ahennie no de tumi retrɛ na nnipadɔm a wɔn ani abereɛ refa no aniɛden so. 13Ansa na Yohane rebɛba no, na adiyifoɔ ne Mose mmara no aka ɔsoro ahennie no ho asɛm dada. 14Sɛ mopɛ sɛ mote deɛ mereka no ase deɛ a, Yohane no, ɔno ne Elia a adiyifoɔ no hyɛɛ ne ho nkɔm sɛ ɔbɛba no. 15Deɛ ɔwɔ aso no, ɔntie!\n16“Ɛdeɛn ho na mɛtumi de nnɛmmafoɔ yi atoto? Wɔte sɛ mmɔfra a wɔte baabi redi agorɔ. Ɛfa ka kyerɛ ɛfa sɛ,\n17“ ‘Yɛtoo anigyeɛ nnwom maa mo,\nYɛtoo awerɛhoɔ nnwom nso maa mo,\n18Yohane baeɛ a ɔnnidi na ɔnnom no, wɔse, ‘Ɔwɔ honhommɔne.’ 19Onipa Ba no baeɛ a ɔdidi na ɔnom no nso, wɔse, ‘Monhwɛ odidifoɔ ne ɔsanomfoɔ a ɔyɛ ɔtogyefoɔ ne nnebɔneyɛfoɔ adamfo!’ Nanso, wɔn a wɔdi Onyankopɔn akyi nokorɛ mu no deɛ, wɔn bra di adanseɛ sɛ, nʼakwan nyinaa yɛ.”\nKorasin, Betsaida Ne Kapernaum, Monnue!\n20Afei, ɔhyɛɛ aseɛ kaa nkuro a ɔyɛɛ anwanwadeɛ ahodoɔ wɔ hɔ nanso wɔannu wɔn ho no anim sɛ, 21“Korasin, due! Betsaida, due! Anwanwadeɛ a meyɛɛ no mo mu no, sɛ meyɛɛ no Tiro ne Sidon a, anka ɛhɔfoɔ no de awerɛhoɔ ne ahonuo asakyera wɔn adwene dada. 22Atemmuo da no, asɛm a ɛbɛto wɔn no bɛsene deɛ ɛbɛto Tiro ne Sidon! 23Na wo Kapernaum, wopɛ sɛ woma wo ho so, nanso wɔbɛbrɛ wo ase de wo akɔ asaman. Anwanwadeɛ a meyɛɛ no wo hɔ no, sɛ wɔyɛɛ no wɔ Sodom a, anka ɛda so wɔ hɔ bɛsi ɛnnɛ. 24Mereka nokorɛ akyerɛ mo sɛ, Atemmuo da no, Tiro ne Sodom bɛnya gyinabea pa asene mo!”\nAgya No Ayɛyie\n25Asɛnka no akyi, Yesu bɔɔ mpaeɛ sɛ, “Agya, ɔsoro ne asasewura, meda wo ase sɛ woanna nokorɛ no adi ankyerɛ wɔn a wɔsusu sɛ wɔyɛ anyansafoɔ, na mmom, wodaa nokorɛ no adi kyerɛɛ mmɔfra nkumaa. 26Aane, Agya, wo pɛ mu na woma ɛbaa saa.\n28“Mo a moayɛ adwuma abrɛ na moasoa nnesoa nyinaa, mommra me nkyɛn, na mɛma mo ahome. 29Momfa me kɔnnua nto mo ho so, na monsua me, ɛfiri sɛ, medwo, na mebrɛ me ho ase akoma mu, na mobɛnya ahome ama mo kra. 30Ɛfiri sɛ, me kɔnnua yɛ mmerɛ, na mʼadesoa yɛ hare.”\nASCB : Mateo 11


ኢያሱ 9 NASV – Yosua 9 ASCB | Biblica\nኢያሱ 9 NASV – Yosua 9 ASCB\nGibeonfoɔ Daadaa Israelfoɔ\n1Afei, ahemfo a wɔwɔ Yordan atɔeɛ fam no nyinaa tee nsɛm a asisi. (Yeinom ne Hetifoɔ, Amorifoɔ, Kanaanfoɔ, Perisifoɔ, Hewifoɔ ne Yebusifoɔ ahemfo a na wɔtete mmepɔ nsase a ɛwɔ atɔeɛ fam mmepɔ ayaase ne Ɛpo Kɛseɛ no mpoano kɔsi Lebanon atifi fam mmepɔ so tɔnn.) 2Saa ahemfo yi boaa wɔn akodɔm ano ntɛm so sɛ wɔbɛko atia Yosua ne Israelfoɔ.\n3Nanso Gibeonfoɔ tee asɛm a ato Yeriko ne Ai no, 4wɔfaa nnaadaa kwan so de gyee wɔn ho nkwa. Wɔsomaa ananmusifoɔ kɔɔ Yosua nkyɛn. Wɔde nkotokuo a atete ne mmoa nwoma nsã nkotokuo a ayɛ dada na wɔatetɛ mu soaa wɔn mfunumu. 5Wɔhyehyɛɛ ntadeɛ dada ne mpaboa a akyɛre na wɔapempam. Afei wɔfaa burodo a abɔ ntu sɛ wɔn aduane. 6Wɔduruu Israelfoɔ atenaeɛ wɔ Gilgal no, wɔka kyerɛɛ Yosua ne Israel mmarimma no sɛ, “Yɛfiri akyirikyiri ɔman bi so na aba rebɛsrɛ mo sɛ mo ne yɛn nyɛ asomdwoeɛ apam.”\n7Israelfoɔ no buaa saa Hewifoɔ9.7 Na Hewifoɔ yɛ nnipa bi a wɔn ase firi Mesopotamia. 2 Samuel mu, wɔka sɛ wɔyɛ Amonfoɔ. yi sɛ, “Ɛbɛyɛ dɛn na yɛahunu sɛ monnte mmɛn ha? Ɛfiri sɛ, sɛ ɛte saa a, yɛrentumi ne mo nnyɛ apam.”\n8Wɔbuaa sɛ, “Yɛbɛyɛ mo asomfoɔ.”\nYosua bisaa wɔn sɛ, “Moyɛ ɛhefoɔ na mofiri he?”\n9Wɔbuaa sɛ, “Yɛfiri akyirikyiri asase bi so. Yɛate Awurade, mo Onyankopɔn no kɛseyɛ ne deɛ ɔyɛɛ wɔ Misraim nyinaa. 10Afei yɛate deɛ ɔyɛɛ Amorifoɔ ahemfo baanu wɔ Asubɔnten Yordan apueeɛ fam, Hesbonhene Sihon ne Basanhene Og (a ɔtenaa Astarot no). 11Ɛno enti, yɛn mpanimfoɔ ne ɔmanfoɔ no ka kyerɛɛ yɛn ɔhyɛ so sɛ, ‘Monsiesie mo ho mma akwantuo tenten. Monkɔhyia Israelfoɔ na mompae mu nka sɛ, “Yɛn nkurɔfoɔ bɛyɛ wɔn asomfoɔ na mompere asomdwoeɛ.” ’ 12Yɛresi mu no, na burodo yi yɛ hyeehyeehye a ɛfiri fononoo mu. Nanso sɛdeɛ mohunu no, akyenkyene na abɔ ntu. 13Saa mmoa nwoma nsã nkotokuo yi, ɛberɛ a yɛde nsã guu mu no na ɛyɛ foforɔ, nanso seesei, apaapae ayɛ dada. Na yɛn ntadeɛ ne mpaboa nso, ɛsiane akwantuo tenten enti, atete.”\n14Enti, Israelfoɔ no hwehwɛɛ wɔn burodo no ho nanso wɔammisa Awurade. 15Yosua kɔɔ so ne wɔn yɛɛ asomdwoeɛ apam no na Israel mpanimfoɔ no kekaa ntam a emu yɛ den nam so gye too mu.\n16Nnansa akyi no, nokorɛ no daa adi sɛ saa nnipa a wɔyɛ Gibeonfoɔ no te bɛn. 17Enti, Israelfoɔ no anna so koraa na wɔyɛɛ sɛ wɔbɛyɛ nhwehwɛmu. Nnansa akyi no wɔduruu wɔn nkuro no so. Saa nkuro no ne Gibeon, Kefira, Beerot ne Kiriat-Yearim. 18Nanso, Israelfoɔ no anto anhyɛ nkuro no so, ɛfiri sɛ, na wɔn mpanimfoɔ aka ntam akyerɛ Awurade, Israel Onyankopɔn.\nEsiane Apam no enti, Israelfoɔ no nwiinwii hyɛɛ wɔn mpanimfoɔ no. 19Na mpanimfoɔ no buaa sɛ, “Yɛaka ntam wɔ Awurade, Israel Onyankopɔn anim. Yɛrentumi mfa yɛn nsa nka wɔn. 20Ɛsɛ sɛ yɛma wɔtena. Sɛ yɛbu yɛn ntam no so a, Onyankopɔn bo bɛfu yɛn. 21Momma wɔntena. Nanso, yɛbɛma wɔabu nnua, akɔ asuo ama asafo no nyinaa.” Enti Israelfoɔ no dii ɛbɔ a wɔahyɛ Gibeonfoɔ no so.\n22Na Yosua frɛɛ Gibeonfoɔ mpanimfoɔ no bisaa wɔn sɛ, “Adɛn enti na motwaa atorɔ kyerɛɛ yɛn? Adɛn enti na mokaa sɛ mote akyirikyiri asase so wɔ ɛberɛ a mote yɛn mu pɛɛ? 23Nnome mmra mo so! Ɛfiri ɛnnɛ rekorɔ, mobɛbu nnua, atwe nsuo de akɔ me Onyankopɔn fie.”\n24Wɔbuaa Yosua sɛ, “Yɛyɛɛ saa, ɛfiri sɛ, wɔka kyerɛɛ yɛn sɛ, Awurade, mo Onyankopɔn hyɛɛ ne ɔsomfoɔ Mose sɛ ɔmmɛko nni saa asase yi nyinaa so na ɔnsɛe nnipa a wɔte so nyinaa. Yɛsuroo sɛ mobɛkum yɛn. Ɛno enti na ɛma yɛyɛɛ saa. 25Seesei yɛdan mo. Deɛ mosusu sɛ ɛyɛ ma mo biara no, monyɛ.”\n26Yosua amma Israelfoɔ no ankum wɔn. 27Na ɛda no, ɔmaa Gibeonfoɔ no yɛɛ nnuabufoɔ ne asukɔfoɔ maa Israelfoɔ ne Awurade afɔrebukyia no wɔ baabiara a Awurade bɛka sɛ wɔnsi no no. Saa nhyehyɛeɛ no wɔ hɔ bɛsi ɛnnɛ.\nASCB : Yosua 9


Elia ne Baal Adiyifo wɔ Bepɔw Karmel So | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Betsimisaraka (Southern) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tongan Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nSɔhwɛ Bi Kɔɔ so wɔ Bepɔw Karmel So\nAhemfo a wodii Israel mmusuakuw du ahemman so no, na wɔn mu pii yɛ ahemfo bɔne. Ahab ka wɔn a na wɔnyɛ koraa no ho. Ɔwaree ɔbaa bɔne bi a na ɔsom Baal. Yɛfrɛ ɔbaa no Yesebel. Ahab ne Yesebel de Baal som hyɛɛ asase no so ma. Na wokum Yehowa adiyifo. Dɛn na Yehowa yɛɛ wɔ ho? Ɔsomaa odiyifo Elia ma ɔkɔkaa asɛm bi kyerɛɛ Ahab.\nElia ka kyerɛɛ Ɔhene Ahab sɛ, esiane ne bɔne nti nsu rentɔ wɔ Israel. Ɔpɛ sii bɛboro mfe mmiɛnsa. Enti wɔannya nnɔbae, na ɔkɔm dee ɔman no. Akyiri yi, Yehowa san somaa Elia sɛ ɔnkɔ Ahab nkyɛn. Ɔhene no ka kyerɛɛ Elia sɛ: ‘Woyɛ mmusubɔfo! Wo na woakɔfa wei nyinaa aba.’ Elia ka kyerɛɛ no sɛ: ‘Ɛnyɛ me na makɔfa ɔpɛ yi aba. Wo na woakɔfa aba, efisɛ wosom Baal. Ɛnde, yɛbɛsɔ biribi ahwɛ. Boaboa ɔman no ne Baal adiyifo no ano wɔ Bepɔw Karmel atifi.’\nNkurɔfo no hyiaa wɔ bepɔw no so. Elia kaa sɛ: ‘Munsi mo adwene pi. Sɛ Yehowa na ɔyɛ nokware Nyankopɔn a, munni n’akyi. Ɛyɛ Baal nso a, munni n’akyi. Wei deɛ, yɛnsɔ nhwɛ. Ɛsɛ sɛ Baal adiyifo 450 no siesie nneɛma a wɔde bɛbɔ afɔre na wɔfrɛ wɔn nyame. Me nso, mesiesie nneɛma a mede bɛbɔ afɔre na mafrɛ Yehowa. Onyame a ɔbɛma ogya abɛhyew afɔre no, ɔno na ɔyɛ nokware Nyankopɔn.’ Nkurɔfo no penee so.\nBaal adiyifo no siesiee nneɛma a wɔde bɛbɔ afɔre. Wɔbɔɔ mpae frɛɛ wɔn nyame da mũ no nyinaa sɛ: ‘O Baal, tie yɛn!’ Bere a Baal antie wɔn no, Elia dii wɔn ho fɛw, na ɔkaa sɛ: ‘Monteɛm denneennen. Ebia wada, na ehia sɛ obi konyan no.’ Eduu anwummere no, na Baal adiyifo no da so ara reteɛteɛm. Nanso obiara annye wɔn so.\nElia de nneɛma a ɔde rebɛbɔ afɔre no guu afɔremuka no so, na ohwiee nsu guu so nyinaa. Afei ɔbɔɔ mpae sɛ: ‘O Yehowa mesrɛ wo, ma nkurɔfo yi nhu sɛ wone nokware Nyankopɔn no.’ Ntɛm ara na Yehowa maa ogya fii soro bɛhyew afɔre no nyinaa. Afei nkurɔfo no teɛɛm sɛ: ‘Yehowa ne nokware Nyankopɔn no!’ Ɛnna Elia kaa sɛ: ‘Mommma Baal adiyifo no nguan!’ Saa da no, wokum Baal adiyifo 450 no nyinaa.\nBere a mununkum ketewa bi puee wɔ ɛpo so no, Elia ka kyerɛɛ Ahab sɛ: ‘Nsu rebɛtɔ. Foro wo teaseɛnam, na kɔ fie.’ Nsu munae tumm, mframa bɔe, na nsu no tɔe denneennen. Afei deɛ, na ɔpɛ no aba awiei. Ahab kaa ne teaseɛnam no ma etuu mmirika denneennen. Nanso Yehowa boaa Elia ma otuu mmirika sen teaseɛnam no! So wei kyerɛ sɛ na Elia haw nyinaa aba awiei? Ma yɛnhwɛ.\n“Na nnipa nhu sɛ wo a wo din de Yehowa no, wo nko ara ne Ɔsorosoroni, asase nyinaa so.”—Dwom 83:18\nNsɛmmisa: Asɛm bɛn na esii wɔ Bepɔw Karmel so? Dɛn na Yehowa yɛ de buaa Elia mpaebɔ?\n1 Ahene 16:29-33; 17:1; 18:1, 2, 17-46; Yakobo 5:16-18\nElia—Ogyinaa Nokware Som Akyi\nYɛbɛyɛ dɛn asuasua Elia bere a yɛne wɔn a wonnye nea Bible kyerɛkyerɛ ntom resusuw nsɛm ho no?\nYehowa Nkutoo Ne Nokware Nyankopɔn (1 Ahene 16:29-33; 1 Ahene 17:1-7; 1 Ahene 18:17-46; 1 Ahene 19:1-8)


Mika 4 | Intanɛt So Bible| Wiase Foforɔ Nkyerɛaseɛ\nWɔama Yehowa bepɔw so (1-5)\nWɔde wɔn mfoa bɛyɛ nsɔw (3)\n‘Yɛbɛnantew Yehowa din mu’ (5)\nWɔbɛsan akyekye Sion bio ama ayɛ den (6-13)\n4 Awiei nna* no mu no,Yehowa fi bepɔw+Betim wɔ mmepɔw atifi,Na wɔbɛma so asen nkoko,Na amanaman bɛsen yuu akɔ hɔ.+ 2 Na aman pii bɛkɔ akɔka sɛ: “Mommra mma yɛmforo nkɔ Yehowa bepɔw so,Nkɔ Yakob Nyankopɔn fi.+ Ɔbɛkyerɛ yɛn n’akwan,Na yɛbɛnantew n’akwan so.” Na Sion na mmara* befi,Na Yerusalem na Yehowa asɛm befi. 3 Obebu atɛn wɔ aman pii mu,+Na obesiesie nsɛm ama aman akɛse a ɛwɔ akyirikyiri. Wɔde wɔn mfoa* bɛyɛ nsɔw,Na wɔde wɔn mpeaw ayɛ kantankrankyi.*+ Ɔman bi rentwe sekan wɔ ɔman bi so,Na wɔrensua akodi bio.+ 4 Wɔn mu biara bɛtena ne bobe ne ne borɔdɔma dua ase,+Na obiara renhunahuna wɔn,+Efisɛ asafo Yehowa ano na aka. 5 Na aman no mu biara bɛnantew ne nyame din mu,Na yɛn de, yɛbɛnantew Yehowa, yɛn Nyankopɔn din mu+ daa daa. 6 Asɛm a Yehowa aka ni: “Saa da no,Mɛboaboa wɔn* a na wɔtɔ gu wɔn nan so no ano,Na maka wɔn* a wɔahwete no aboa ano,+Ɛne wɔn a mema wohuu amane no. 7 Wɔn* a na wɔtɔ gu wɔn nan so a wɔaka no, mɛkora wɔn so,+Na wɔn a wɔapam wɔn kɔ akyirikyiri no, mɛyɛ wɔn ɔman kɛse;+Na Yehowa bedi wɔn so hene wɔ Sion Bepɔw so,Fi nnɛ kosi daa. 8 Na wo, O aban a wogyina so bɔ nguan ho ban,Sion babea bepɔw ketewa,+Wo nkyɛn na ɛbɛba, yiw, wo nkyɛn na tumidi a edi kan* no bɛba,+Ahenni a ɛyɛ Yerusalem babea de no.+ 9 Adɛn nti na woreteɛteɛm denneennen saa? Adɛn, wunni ɔhene biara,Anaa nea otu wo fo awu,Ma enti wote yaw te sɛ ɔbea a ɔrewo?+ 10 O Sion babea, bu fa so na peneTe sɛ ɔbea a ɔrewo,Efisɛ seesei wubefi kurow mu akɔtena wuram. Wobɛkɔ ara akodu Babilon.+Na ɛhɔ na wobegye wo;+Ɛhɔ na Yehowa bɛtɔ wo afi w’atamfo nsam.+ 11 Afei aman pii bɛboa wɔn ho ano aba wo so;Wɔbɛka sɛ, ‘Ma ne ho ngu fĩ,Na ma yɛmfa yɛn ani nhu sɛ eyi ato Sion.’ 12 Nanso wonnim Yehowa adwene,Na wonnim ne tirim asɛm;*Efisɛ ɔbɛboaboa wɔn ano te sɛ hwiit* a wɔatwa no foforo aboa ano akuwakuw agu awiporowbea. 13 O Sion babea, sɔre na porow;+Na mɛma wo mmɛn adan dade,Na wo nan adan kɔbere,Na wobɛyam aman pii. Wubehyira wɔn mfaso bɔne no so ama Yehowa,+Na woahyira wɔn ahode so ama nokware Awurade a odi asaase nyinaa so no.”+\n^ Anaa “Awiei mmere.”\n^ Anaa “asekan a wɔde kɔ ɔko.”\n^ Nt., “ɔbea no.”\n^ Anaa “wo nkyɛn na kan tumidi.”\n^ Anaa “n’atirimpɔw; n’agyinatu.”


Ɔsom Mu Gyidi Yɛ Sumii a Yɛde Yɛn Ti To So Anaa? | Q & A\nƆsom Mu Gyidi Yɛ Sumii a Yɛde Yɛn Ti To So Anaa?\nSɛ yɛka sɛ obi de biribi ayɛ sumii de ne ti ato so a, ɛkyerɛ sɛ ɔde ne werɛ nyinaa ahyɛ dekode no mu ma ɛtɔ da bi mpo a, ɛdaadaa no, ma enti obu n’ani gu nneɛma so na ontumi mfa nneɛma ho adwene. Ma yɛmfa nsã nyɛ nhwɛso. Ebinom de wɔn ho ato nsã so, na ahyɛase no, wɔte nka sɛ ɛma wonya akokoduru de gyina wɔn haw ano. Nanso ebewie ase no, na wɔn a wɔde wɔn werɛ ahyɛ nsã mu no adi wɔn ho awu. Nyamesom mu gyidi nso tumi yɛ nnipa saa anaa?\nEbinom wɔ adwene sɛ, sɛ wɔka sɛ obi wɔ gyidi a, ɛkyerɛ sɛ biribiara na wafa no saa ara. Wɔkyerɛ sɛ nnipa a wɔka sɛ wɔwɔ gyidi no, wɔmpɛ sɛ wɔde wɔn adwene bɛyɛ adwuma anaa sɛ woso biribi mu na adanse kyerɛ sɛ ɛnte saa mpo a, wɔmpɛ sɛ wogyaa mu. Sɛ nkurɔfo keka saa a, na wɔrepɛ akyerɛ sɛ gyidi sisiw nnipa aso.\nBible ka gyidi ho asɛm pii. Nanso ɛnka wɔ baabiara sɛ yennye biribiara ntom saa ara anaa yɛnyɛ tibɔnkɔso. Mmom Bible ka sɛ nnipa a wogye asɛm biara a wɔte di no yɛ agyimfo. (Mmebusɛm 14:15, 18) Nea ɛwom ara ne sɛ, sɛ yɛte asɛm bi na yɛanhwehwɛ mu ansa na yɛagye adi a, ɛbɛyɛ agyimisɛm. Sɛ yɛyɛ saa a ɛbɛyɛ te sɛ nea obi aka akyerɛ yɛn sɛ yɛnkata yɛn ani ntwa kar kwan kɛse bi mu; ɔkae ara na yɛn nso yedi so.\nBible nka sɛ yɛnte ase mpo a yennye nni, na mmom ɛhyɛ yɛn nkuran sɛ yɛmma yɛn ani nna hɔ na obiara annaadaa yɛn. (Mateo 16:6) Nea ɛbɛkyerɛ sɛ yɛn ani da hɔ ne sɛ yɛde yɛn “adwene” bɛyɛ adwuma. (Romafo 12:1) Bible kyerɛ yɛn sɛ ansa na yebesi biribi ho gyinae no, adanse a ɛwɔ hɔ nyinaa, ɛsɛ sɛ yesusuw ho na ama gyinae no adi mũ. Ma yɛmfa ɔsomafo Paulo nkrataa a ɔkyerɛwee no bi nyɛ nhwɛso.\nKrataa a Paulo kyerɛw kɔmaa Roma asafo no, wanka ankyerɛ wɔn sɛ wonnye Onyankopɔn nni kɛkɛ. Mmom, ɔhyɛɛ wɔn nkuran sɛ wɔnhwɛ adanse a ɛwɔ hɔ a ɛkyerɛ sɛ Onyankopɔn wɔ hɔ ampa. Paulo kyerɛwee sɛ: “[Onyankopɔn] su horow a wonhu no ada adi pefee fi wiase bɔ so, efisɛ wɔnam nneɛma a wayɛ so na ehu, ɛno ne ne daa tumi ne ne Nyamesu, enti [wɔn a wonnye Onyankopɔn tumi ntom no,] wonni anoyi biara.” (Romafo 1:20) Paulo rekyerɛw krataa akɔma Hebrifo no, ɔfaa ɔkwan a ɛte saa ara so ne wɔn susuw nsɛm ho. Ɔkae sɛ: “Nokwarem no, ofie biara obi na osi, na nea ɔyɛɛ nneɛma nyinaa ne Onyankopɔn.” (Hebrifo 3:4) Bere a Paulo kyerɛw krataa kɔmaa Kristofo a na wɔwɔ Tesalonika no, ɔhyɛɛ wɔn nkuran wom sɛ wɔnhwɛ yiye na wɔannye biribiara anni kɛkɛ. Ná ɔpɛ sɛ ‘wɔsɔ ade nyinaa hwɛ.’—1 Tesalonikafo 5:21.\nGyidi betumi ayɛ kyɛm kɛse a ɛbɔ yɛn ho ban\nƐyɛ ampa, nyamesom mu gyidi a ennyina adanse a edi mũ so no betumi ayɛ sɛ sumii a obi de ne ti to so, nanso ebetumi adaadaa no na adi no awu. Paulo kaa nyamesomfo bi a na wɔwɔ ne bere so ho asɛm wɔ ne krataa mu sɛ: “Midi wɔn adanse sɛ wɔwɔ Onyankopɔn ho nnamyɛ de, nanso ɛnyɛ nokware nimdeɛ mu.” (Romafo 10:2) Ɛho hia paa sɛ yetie Paulo afotu a ɔde kɔmaa Roma asafo no! Ɔkyerɛwee sɛ: “Munnya adwensakra mfa nyɛ mo ho foforo, na moasɔ ahwɛ ahu Onyankopɔn pɛ a eye na ɛsɔ ani na edi mũ.” (Romafo 12:2) Sɛ yɛn gyidi gyina Onyankopɔn ho nokware nimdeɛ so a, ɛrenyɛ sumii a obi de ne ti to so, na mmom ɛbɛyɛ “kyɛm kɛse” a ɛbɔ yɛn ho ban fi adwennwene ho, na ɛremma yɛne Onyankopɔn ntam nsɛe.—Efesofo 6:16.


Hong Kong Ahoɔfɛ Hemmaa Nyaa Biribi a Ɛsen Anuonyam Koraa | Asetenam Nsɛm\nKENKAN WƆ Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Maltese Maya Myanmar Ndebele Ndonga Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wolaita Xhosa Yoruba Zapotec (Isthmus) Zulu\nMenyaa Biribi a Ɛsen Anuonyam Koraa\nMina Hung Godenzi anom asɛm\nDa koro anwummere bi, wɔ afe 1984 mu no, biribiara sesae wɔ m’asetenam. Ná meyɛ ababaa a obiara mmu me ho akonta, nanso mebɛgyee din prɛko pɛ. Wɔbɔɔ me abotiri sɛ Hong Kong Ahoɔfɛ Hemmaa. Nsɛmma nwoma ne atesɛm krataa biara anim no, na me mfonini da so. Ná meto dwom, sa, ma ɔkasa, hwɛ TV dwumadi so. Afei nso na mehyɛ ntade pa, na na me ne nnipa atitiriw te sɛ Hong Kong amrado na ɛbɔ.\nAfe a ɛdi hɔ no, wɔfirii ase de me yɛɛ sini, na mpɛn pii no na medi akoten wɔ mu. Ná nsɛnkyerɛwfo pɛ m’anom asɛm atie, mfoninitwafo pɛ me mfonini, na sɛ siniyɛfo reyi sini bi adi anaa nkurɔfo rebue ɔdan bi ano a, na wɔpɛ sɛ meba ase. Afei nso apontow biara a nkurɔfo bɛyɛ no, na wɔto nsa frɛ me. Baabiara a mɛfa no, na nkurɔfo bɔ gye me so.\nMereyɛ sini a awudisɛm wom\nNanso bere rekɔ so no, mebɛhuu sɛ edin ne anigyede no nyinaa nka hwee. Ná metaa yɛ sini a awudisɛm ahyɛ mu ma, na na asiane wom paa. Wɔn a wɔyɛ sini wɔ Hong Kong no mfa obi nsi wɔn ananmu nyɛ sini no fã a asiane wom no sɛnea wɔtaa yɛ wɔ Hollywood no. Enti m’ankasa na na meyɛ sini no fã a ɛyɛ hu no; ná metumi de moto tu fa kar so. Sini ahorow a medii mu akoten no pii yɛ nea na ɔbrasɛe ne awudisɛm ahyɛ mu ma. Ná ebi nso yɛ ahonhonsɛmdi nko ara.\nAfe 1995 no, mewaree obi a ɔhwɛ ma wɔyɛ sini. Ɛwom, na ɛte sɛ nea mewɔ biribiara a ɛbɛma m’ani agye; ná mewɔ okunu a ɔdɔ me ne ahonyade, na na magye din nso. Nanso weinom nyinaa akyi no na menni anigye. Enti meyɛɛ m’adwene sɛ merenyɛ sini bio.\nMEKAEE NEA MESUAE WƆ ME MMOFRABEREM\nAfei mefirii ase kaee nneɛma a mesuae bere a na meyɛ abaayewa no. Saa bere no, Memenda biara na me ne me nua panin kɔsra abusua bi a wɔyɛ Yehowa Adansefo. Ná Joe McGrath a ɔyɛ abusua no ti no de yɛn ka ne mma mmaa mmiɛnsa ho ma yɛsua Bible. Ná ɔdɔ ne anigye wɔ wɔn abusua no mu, na na “Uncle Joe” bu ne yere ne ne mma no. Afei nso, na m’ani gye Kristofo nhyiam a me ne wɔn kɔ no ho. Ɛtɔ da a, na yɛkɔ nhyiam akɛse. Ná ɛyɛ anigye bere paa. Sɛ mewɔ Adansefo no mu a, na me ho tɔ me.\nNanso m’abusua mu deɛ, na nneɛma nkɔ yie koraa. Me papa suban nti, na me maame nni anigye, enti daa na ɔdi awerɛhoɔ. Medii bɛyɛ mfe du no, na me maame ne Yehowa Adansefo mmɔ bio. Menenam mu saa ara na mebɔɔ asu bere a na madi mfe 17. Nanso ankyɛ na mede me ho kɔhyɛɛ brabɔne mu, na mefirii asafo no mu.\nMESII GYINAE SƐ MƐSAN ABA\nMewaree no, ankyɛ koraa na Yehowa Adansefo asafo mu mpanimfoɔ mmienu bɛsraa me. Wɔma mehuu nea meyɛ a mɛsan aba Yehowa Nyankopɔn nkyɛn, na wɔyɛɛ nhyehyɛe sɛ ɔsɛmpatrɛwfo bi a wɔfrɛ no Cindy mmoa me. Saa bere no na me gyidi ano adwo, enti meka kyerɛɛ no sɛ ɔmma menhu nea ɛkyerɛ sɛ Bible no yɛ Onyankopɔn Asɛm ampa. Ɔkyerɛɛ me Bible nkɔmhyɛ a anya mmamu no bi. Nkakrankakra, yɛbɛyɛɛ nnamfo paa, na ɔkaa sɛ me ne no nsua Bible mu mfitiase nkyerɛkyerɛ no. Mepenee so. Afei mebɛhuu sɛ Yehowa yɛ ɔdɔ Nyankopɔn a ɔpɛ sɛ m’ani gye.\nBere a mesan firii ase kɔɔ Kristofo nhyiam no, mehuu sɛ sɛ mewɔ Adansefo no mu a m’ani gye paa sen sɛ mewɔ wɔn a wɔyi sini no mu. Nanso nea mefaa mu wɔ me mmofraase no ma menyaa adwene sɛ mentumi nnye obiara nni; ná m’ani nnye me ho. Asafo no muni bi de Bible no boaa me ma mehuu ɔkwan a mɛtumi afa so adi sɛnea mete nka no so, na mehuu sɛnea mɛfa nnamfo pa nso.\nBIRIBI A ƐSEN ANUONYAM KORAA\nAfe 1997 mu no, me ne me kunu tu kɔɔ Hollywood, California, U.S.A. Yɛkɔɔ hɔ no, meyeree me ho boaa nnipa pii ma wɔhuu sɛ mfaso wɔ so sɛ wɔde Onyankopɔn Asɛm bɔ wɔn bra. Bible a mede kyerɛkyerɛ no ama manya abotɔyam sen edin a mɛgye wɔ siniyɛ mu. Nhwɛso bi ni, wɔ afe 2002 mu no, mehyiaa obi a na menim no wɔ Hong Kong a wɔfrɛ no Cheri. Ná yɛdi nsɛ wɔ akwan pii so. Ansa na merebɛyɛ Hong Kong Ahoɔfɛ Hemmaa no, ɔno na na saa abodin no kura no. Bere a medii nkonim no, ɔno na ɔde abotiri no hyɛɛ me. Ɔno nso bɛyɛɛ sini, na akyiri yi na ɔhwɛ ma wɔyɛ sini, na na ɔne wɔn a wɔhwɛ sini so a wɔagye din na ɛbɔ. Ná ɔno nso abɛtena Hollywood.\nNá wanya anuonyam ne ahonyade a nkurɔfo repere hwehwɛ no bi, nanso na ɔnni anigye na na ɔnni obiara mu ahotoso. Bere a metee sɛ ɔbarima a ɔrebɛware Cheri anya komayare ma wahwere ne nkwa no, Cheri asɛm no yɛɛ me mmɔbɔ. Wannya awerɛkyekye biara wɔ Buddhasom a na ɔwɔ mu no mu. Enti mefirii ase kaa nea meresua fi Bible mu no kyerɛɛ no, nanso Buddhasom a wɔde tetee no nti, na ɛyɛ den sɛ ɔbɛgye atom.\nCheri ahosiesie a ɔde yɛɛ sini bi\nAfe 2003 mu no, mewɔ hɔ ara na Cheri frɛɛ me firii Vancouver, Canada; ɛhɔ na na ɔreyɛ sini. Ɔde anigye ka kyerɛɛ me sɛ, bere a ɔte kar mu na ɔrehwɛ abɔde a ɛyɛ fɛ no, nea ɔhui ara ne sɛ ɔrebɔ mpae denneennen sɛ: “Ka kyerɛ me, Hwan ne nokware Nyankopɔn no? Wo din de sɛn?” Saa bere no ara na ɔkɔpuee Ahenni Asa bi so na ɔhuu edin Yehowa. Ɛno nti ɔtee nka sɛ Onyankopɔn atie ne mpaebɔ, na na ne ho pere no sɛ ɔbɛhu Yehowa Adansefo no. Meyɛɛ nhyehyɛe maa no, na ankyɛ koraa na ɔfiri ase kɔɔ asafo nhyiam a wɔyɛ no China kasa mu a ɛwɔ Vancouver no.\nAkyiri yi Cheri ka kyerɛɛ me sɛ, “Saa nkurɔfo yi dwene me ho paa. Mɛtumi aka me komam asɛm akyerɛ wɔn.” Nea Cheri kae no maa m’ani gyei paa efisɛ bere a na ɔyɛ sini no na ɔnni adamfo biara. Cheri annyae asafo nhyiam da. Nanso wɔ afe 2005 mu no, ɔne siniyɛfo bi yɛɛ nhyehyɛe sɛ ɔbɛyɛ sini mmienu bi wɔ China ama wɔn, enti ɔsan kɔɔ Hong Kong. Anigyesɛm ne sɛ, wɔ afe 2006 mu no, Cheri hyiraa ne nkwa so maa Yehowa, na ɔbɔɔ asu wɔ nhyiam bi a Adansefo no yɛe ase wɔ Hong Kong. Ɛwom sɛ na ɔpɛ sɛ ɔde bere pii som Yehowa de, nanso sini adwuma no nti, na ɛyɛ den ma no paa, na na n’ani nnye.\nYƐBOA AFOFORO A, YƐN ANI GYE\nWɔ afe 2009 mu no, Cheri asetena sesae koraa. Nea ɛbɛyɛ na wanya bere pii asom Yehowa no, ɔgyaee sini adwuma no. Ɔnyaa nnamfo foforo pii wɔ Kristofo asafo no mu. Ɔde bere pii ka Ahenni no ho asɛmpa no, na n’ani gye paa sɛ ɔboa nkurɔfo ma wɔnya anidaso wɔ asetenam.—Mateo 24:14.\nAfei Cheri firii ase suaa Nepal kasa sɛnea ɛbɛyɛ a ɔbɛboa Adansefo a wɔka Nepal kasa wɔ Hong Kong no. Nea mɛka ne sɛ nkurɔfo mmu Nepalfo a wɔte Hong Kong, na mpo wɔkasa tia wɔn efisɛ wɔnte Borɔfo anaa China kasa papa. Afei nso, ɛsono wɔn amammerɛ. Cheri ka sɛ, n’ani agye sɛ ɔreboa saa nkurɔfo no ma wɔate Bible no ase. Nhwɛso bi ni, bere bi a ɔreka asɛmpa no wɔ afie afie no, ɔkɔtoo Nepalni baa bi a ɔnim Yesu ho nsɛm kakra nanso Yehowa, nokware Nyankopɔn no deɛ, na ɔnnim ne ho hwee. Cheri de Bible no boaa no ma ɔhuu sɛ Yesu bɔɔ n’Agya a ɔwɔ soro no mpae. Bere a ɔbaa no huu sɛ ɔbɛtumi abɔ nokware Nyankopɔn a ne din de Yehowa no mpae no, ɔbuee ne komam gyee asɛmpa no. Ankyɛ koraa na ne kunu ne ne babaa nso firii ase suaa Bible no.—Dwom 83:18; Luka 22:41, 42.\nSɛnea Cheri te nnɛ\nBere a mehuu sɛ bere pii a Cheri de reka asɛmpa no ama n’ani agye no, mebisaa me ho sɛ, ‘Nea ɔreyɛ no, dɛn na ɛsi me kwan a mentumi nyɛ bi?’ Saa bere no na me nso masan aba Hong Kong. Metotoo me nneɛma yie sɛnea ɛbɛyɛ a mede bere pii bɛka asɛmpa no. Mahu sɛ sɛ meyɛ aso tie nkurɔfo na meboa wɔn ma wɔte Onyankopɔn Asɛm no ase a ɛma m’ani gye ankasa.\nMahu sɛ sɛ meyɛ aso tie nkurɔfo na meboa wɔn ma wɔte Onyankopɔn Asɛm no ase a ɛma m’ani gye ankasa\nƐho nhwɛso ne sɛ, matumi ne Vietnamni baa bi a na ɔnni anigye ma enti daa na ɔte nisuo no asua Bible. Seesei ɔwɔ anigye, na n’ani gye sɛ ɔne asafo no bɔ.\nMe ne Cheri nyinaa anya biribi a ɛsen anuonyam. Ɛwom, na yɛn ani gye sini a yɛyɛ no ho na ɛma yɛgyee din deɛ, nanso Yehowa Nyankopɔn ho ade a yɛrekyerɛkyerɛ no ama yɛanya akomatɔyam efisɛ ɛhyɛ ne din anuonyam. Afei mabɛhu sɛ Yesu asɛm yi yɛ nokware: “Ɔma mu wɔ anigyeɛ pii sene ɔgyeɛ.”—Asomafoɔ Nnwuma 20:35.


Nehemia 4 AKCB - Matteus 4 LB\nAtamfo Tia Nsiesie No\n1Bere a Sanbalat tee sɛ yɛreto ɔfasu no, ne bo fuw yiye. Nʼani beree yiye, dii Yudafo no ho fɛw, 2wɔ ne nnamfonom ne Samaria asraafo mpanyimfo anim se, “Dɛn na Yudafo ahiafo, mmɔborɔfokuw yi dwene sɛ wɔreyɛ? Wogye di sɛ, sɛ wɔbɔ afɔre sɛ dɛn koraa a, wobetumi de da koro ato ɔfasu yi ana? Monhwɛ abo a ahyew asɛe yi a wɔreyiyi afi afabo yi mu de ayɛ adwuma bio?”\n3Na Amonni Tobia a na ogyina ne nkyɛn kae se, “Saa abo fasu yi de, sɛ sakraman koraa fa so a, ebedwiriw agu fam!”\n4Na mebɔɔ mpae se, “Yɛn Nyankopɔn, tie yɛn, na wɔredi yɛn ho fɛw. Ma wɔn fɛwdi no mmɔ wɔn ara wɔn ti so, na ma wɔn ankasa nkɔyɛ nnommum wɔ ananafo asase so. 5Mmu wʼani ngu wɔn afɔdi so. Mpepa wɔn bɔne, efisɛ wɔahyɛ wo abufuw wɔ adansifo yi anim.”\n6Eyi nyinaa akyi no, wɔtoo ɔfasu no kosii dedaw no sorokɔ fa twaa kurow no ho hyiae, efisɛ ɔmanfo no yɛɛ adwumaden.\n7Na bere a Sanbalat ne Tobia ne Arabfo ne Amonfo ne Asdodfo tee sɛ adwuma no rekɔ so na wɔretuatua ɔfasu no mu atokuru no, wɔn bo fuw yiye. 8Wɔn nyinaa yɛɛ nhyehyɛe sɛ wɔbɛba abɛko atia Yerusalem, na wɔama basabasayɛ aba hɔ. 9Nanso yɛbɔɔ yɛn Nyankopɔn mpae, wɛn kurow no awia ne anadwo de bɔɔ yɛn ho ban.\n10Afei, nnipa a wɔwɔ Yuda no fii ase nwiinwii kae se, “Adwumayɛfo no rebrɛ, na afabo no dɔɔso, na yɛn nko ara rentumi nyɛ adwuma no.”\n11Bere koro no ara mu no na yɛn atamfo nso reka se, “Ansa na wɔn ani bɛba wɔn ho so no, na yɛatow ahyɛ wɔn so, akunkum wɔn, ama adwuma no aba awiei.”\n12Yudafo a na wɔte bɛn atamfo no bɛbɔɔ yɛn amanneɛ mpɛn bebree se, “Wobefi afanan nyinaa abɛtow ahyɛ yɛn so.”\n13Enti mede awɛmfo a wokura akode kɔtenaa baabi a ɔfasu no yɛ tia, wɔ mmeaemmeae a ɛhɔ deda hɔ. Memaa mmusuakuw no gyinagyinaa sɛ awɛmfo a, wokurakura afoa, mpeaw ne agyan. 14Mehwɛɛ sɛnea nneɛma te no, mefrɛɛ ntuanofo no ne ɔmanfo no ka kyerɛɛ wɔn se, “Munnsuro atamfo no! Monkae Awurade a ɔyɛ ɔkɛse ne onuonyamfo no na monko mma mo nnamfonom, mo mmusua ne mo afi.”\n15Bere a yɛn atamfo tee sɛ yɛahu wɔn atirimpɔw ne sɛnea Onyankopɔn asɛe saa atirimpɔw no, yɛn nyinaa san kɔɔ ɔfasu no ho kɔtoaa yɛn adwuma so.\n16Na efi saa bere no, me mmarima no dodow mu fa pɛ na wɔyɛɛ adwuma, na nkae no wɛn hɔ a wokurakura mpeaw, nkatabo, agyan, hyehyɛɛ akotade wɛn hɔ. Mpanyimfo no gyinagyinaa Yudafo no a 17na wɔreto ɔfasu no akyi. Apaafo no biara de ne nsa baako yɛɛ adwuma bere a nsa baako nso kura akode mu, 18na adansifo no mu biara wɔ afoa a ɛbɔ nʼataaso. Torobɛntohyɛnni no gyinaa me nkyɛn, na biribi si a, wahyɛn nʼabɛn.\n19Afei, mekyerɛɛ mu kyerɛɛ atitiriw ne adwumayɛfo ne ɔmanfo no nyinaa se, “Adwuma no atrɛw, na yɛn ntam nso woware wɔ ɔfasu no so. 20Na sɛ mote torobɛnto no nnyigyei a, monyɛ ntɛm nkɔ baabi a nnyigyei no wɔ. Na yɛn Nyankopɔn bɛko ama yɛn.”\n21Yɛkɔɔ adwuma ntɛm tenaa so kyɛe fi bere a owia pue kosi bere a owia kɔtɔ. Na bere biara na nnipa no mu fa rewɛn. 22Saa bere no meka kyerɛɛ wɔn a wɔtete ɔfasu no akyi no nso se, “Obiara ne ne boafo ntu nkɔ Yerusalem anadwo na ama wɔatumi awɛn anadwo, na wɔayɛ adwuma awia.” 23Saa bere no, yɛn mu biara, sɛ ɛyɛ me anaa me fifo anaa mʼasomfo anaa awɛmfo a na wɔne me wɔ hɔ no anworɔw ne ntade da. Sɛ yɛrekɔpɛ nsu mpo a na yekurakura yɛn akode.\nAKCB : Nehemia 4


KENKAN WƆ Afrikaans Albanian Amharic Amis Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nDON yɛ Yehowa Danseni wɔ Canada. Ɔbɔ mmɔden paa sɛ ɔbɛka asɛmpa no akyerɛ adedamfikyiri anaa wɔn a wɔdeda abɔnten. Don kaa wɔn mu baako ho asɛm sɛ: “Ná minim adedamfikyiri bi a yɛfrɛ no Peter. Mereka adedamfikyiri a mahyia wɔn a efĩ aguare wɔn a, mintumi nka nnyaw no. Ná ne ho nyɛ akɔnnɔ ketekete sei mpo, na na onim nea ɔbɛyɛ araa ma obiara ntumi mmɛn no. Obiara yɛ sɛ ɔbɛboa no a, ɔmfa ne ti nnye.” Ne nyinaa mu no, Don nyaa adedamfikyiri yi ho abotare boaa no. Ɔyɛ ara a na agye agu, ɔyɛ ara a na agye agu; saa ara bɛboro mfe 14.\nDa bi, Peter bisaa Don sɛ: “Adɛn na wohaw wo ho wɔ me ho? Obiara nhaw ne ho wɔ me ho. Adɛn nti wobrɛ me ho saa?” Ná Don pɛ sɛ ɔka asɛm ma ɛka Peter koma, enti ɔfaa anifere kwan so ne no susuw kyerɛw nsɛm mmiɛnsa bi ho. Odii kan bisaa Peter sɛ, onim sɛ Onyankopɔn wɔ din anaa. Afei, ɔmaa ɔno ankasa kenkan Dwom 83:18 fii Bible mu. Ɛno akyi no, na ɔpɛ sɛ ɔma Peter hu nea enti a odwen ne ho. Enti ɔma ɔkenkan Romafo 10:13, 14. Ɛhɔ ka sɛ: “Obiara a ɔbɛbɔ Yehowa din afrɛ no no, wobegye no nkwa.” Afei Don kenkan Mateo 9:36. Owiei no, ɔka kyerɛɛ Peter sɛ ɔno ara nso nkenkan. Ɛhɔ ka sɛ: ‘Bere a Yesu huu nnipakuw no, wɔyɛɛ no mmɔbɔ, efisɛ na wɔayɛ sɛ nguan a wonni hwɛfo a wɔapirapira wɔn agyaw wɔn agu hɔ.’ Ɔkan wiei pɛ, ɔde nusu bisaa Don sɛ: “Enti me nso meka saa nguan no ho?”\nPeter fii ase sesaa n’abrabɔ. Oguaree, oyii n’abogyesɛ kama, na ɔhyɛɛ atade pa a Don de maa no no. Peter anyɛ ne ho basabasa bio.\nNá Peter wɔ nhoma bi a ɔkyerɛw ne nsɛm wom. Nsɛm a odii kan kyerɛwee no, na ɛyɛ awerɛhosɛm nko ara. Nanso akyiri yi, nea ɔkyerɛwee no yɛ soronko. Emu baako ni: “Ɛnnɛ mahu Onyankopɔn din. Afei deɛ, metumi abɔ Yehowa mpae. Ɛyɛ me dɛ sɛ mahu Yehowa din. Don se Yehowa betumi ayɛ m’adamfo a metumi aka me tirim asɛm akyerɛ no. Nsu mu oo, awia mu oo, biribiara a mɛka no obetie.”\nPeter kyerɛw ne nsɛm a etwa to no maa ne nuabea ne ne nuabarima. Ɔkyerɛwee sɛ:\n“Ɛnnɛ deɛ, mihu sɛ mente apɔw. Ɛyɛ me sɛ ɛyɛ nkwakoraabɔ. Sɛ meda na mansɔre mpo a, minim sɛ mehyia m’adamfo [Don] bio wɔ Paradise. Ennu sɛ mobɛkenkan wei no, na minni hɔ. Nanso sɛ muhu ɔbarima bi a ayɛ sɛ ɔyɛ ɔhɔho wɔ m’ayi ase a, mo ne no nkasa. Afei mesrɛ mo, monkenkan saa nhoma bruu ketewa yi [ɔreka “Nokware a Ɛde Kɔ Daa Nkwa Mu” nhoma a ne nsa kae bere bi a atwam no. Kan no, ɛno na yɛde sua Bible]. * Nhoma no ka sɛ, mehu m’adamfo no bio wɔ Paradise. Mifi me koma nyinaa mu gye asɛm yi di. Mo nua dɔfo, Peter.”\nWɔyɛɛ Peter ayi no wiei no, ne nuabea Ummi kyerɛkyerɛɛ mu sɛ: “Bɛyɛ mfe mmienu ni, Peter ne me dii nkitaho. Ná mitumi hu sɛ Peter ani agye; na mihuu no saa akyɛ papa. Ɔserewee mpo.” Ummi ka kyerɛɛ Don sɛ: “Nhoma a atumi aka me nua no ma wasesa paa deɛ, na biribi wom. Wei deɛ, mɛkan.” Afei nso, Ummi penee so ma Yehowa Danseni bi ne no suaa Dɛn na Bible Kyerɛkyerɛ Ankasa? nhoma no. Ɛno na seesei yɛne nkurɔfo sua.\nYɛn nso, ɛnsɛ sɛ yɛde yɛn adwene si nea yɛn ani hu nko ara so. Yebetumi ayi ɔdɔ kann adi akyerɛ nnipa ahorow nyinaa, na yɛanya wɔn ho abotare. (1 Tim. 2:3, 4) Yɛyɛ saa a, ebia yebetumi aboa nnipa bi te sɛ Peter ma wɔasesa wɔn abrabɔ. Ebia nnipa ani so deɛ, wɔn ho nyɛ akɔnnɔ nanso na wɔwɔ koma pa. Yebetumi anya awerɛhyem sɛ Onyankopɔn a “ɔhwɛ komam” no bɛma nokware no anyin wɔ wɔn a wɔpɛ daa nkwa no komam.—1 Sam. 16:7; Yoh. 6:44.\n^ nky. 7 Yehowa Adansefo na wotintimii nanso seesei de, wɔagyae tintim.


13 Yehowa ka kyerɛɛ Mose ne Aaron sɛ: 2 “Sɛ biribi besi obi honam ani na ɛhyɛ nsu anaa ne honam twintwam+ anaa ɛsoa na edidi ne honam mu ma ɛbɛyɛ sɛ kwata+ a, ɛsɛ sɛ wɔde no ba ɔsɔfo Aaron anaa ne mma asɔfo no mu biako anim.+ 3 Ɛsɛ sɛ ɔsɔfo no hwɛ yare a ayɛ ne honam ani no.+ Sɛ nhwi a ɛwɔ beae a ɛhɔ asoa no ayɛ fitaa na ɛte sɛ nea ade a ahon no no adidi kɔ ne honam mu a, ɛnde ɛyɛ kwata. Ɔsɔfo no nhwɛ na ɔnkyerɛ sɛ ne ho ntew. 4 Nanso sɛ baabi a asoa no yɛ fitaa na ennidi nkɔɔ ne honam mu na ɛhɔ nhwi nyɛɛ fitaa a, ɔsɔfo no mfa ɔno nkutoo nkosie baabi+ nnanson. 5 Da a ɛto so ason no, ɔsɔfo no nhwɛ no na sɛ ohu sɛ ɛhɔ nhon bio a, ɛkyerɛ sɛ yare no ntrɛwee wɔ ne were mu, enti ɔsɔfo no nsan mfa no nsie+ nnanson. 6 “Da a ɛto so ason no, ɔsɔfo no nhwɛ no ne mprenu so, na sɛ ɛhɔ ahyew na ennidi nkɔɔ ne honam mu a, ɛnde ɔsɔfo no nkyerɛ sɛ ne ho tew. Ɛyɛ ntwintwamee bi kɛkɛ. Ɔnhoro n’atade na ne ho ntew. 7 Na sɛ ɔsɔfo no kyerɛ sɛ ne ho tew na akyiri yi ntwintwamee no trɛw wɔ ne honam ani a, ɔnsan mmra ɔsɔfo no anim+ ne mprenu so. 8 Ɔsɔfo no nhwɛ, na sɛ atrɛw honam no ani a, ɛnde ɔnkyerɛ sɛ ne ho ntew. Ɛyɛ kwata.+ 9 “Sɛ kwata yɛ obi a, wɔmfa no mmra ɔsɔfo anim. 10 Ɔsɔfo no nhwɛ,+ na sɛ ohu sɛ nsoa fitaa bi asi ne honam ani na ɛhɔ nhwi ayɛ fitaa na ɛpae yɛ kuru+ a, 11 ɛyɛ kwatanini+ na ayɛ ne honam ani; ɔsɔfo no nkyerɛ sɛ ne ho ntew. Ɛnsɛ sɛ ɔde no kosie,+ efisɛ ne ho ntew. 12 Na sɛ ɔsɔfo no hwɛ na ohu sɛ kwata no apue afi were no mu na akata ɔyarefo no honam nyinaa, fi ne tirim kosi ne nan ase, 13 na ɔsɔfo no hu sɛ akata ne honam nyinaa a, ɛsɛ sɛ obu ɔyarefo no sɛ ne ho tew. Ne nyinaa adan fitaa, enti ne ho tew. 14 Nanso da a ebetu kuru no, ne ho ntew. 15 Ɔsɔfo no+ nhwɛ kuru no, na ɔnkyerɛ sɛ ne ho ntew. Ekuru no ho ntew. Ɛyɛ kwata.+ 16 Na sɛ kuru no wu ma hɔ yɛ fitaa a, ɔnsan nkɔ ɔsɔfo no hɔ. 17 Ɔsɔfo no nhwɛ no,+ na sɛ baabi a ɛyɛɛ kuru no adan fitaa a, ɛnde na ne ho tew, enti ɔsɔfo no mmu no sɛ ne ho tew. 18 “Na sɛ pɔmpɔ+ bɔ obi honam mu na ewu 19 na sɛ biribi fitaa bi ba pɔmpɔ no ananmu anaa ɛhɔ soa yɛ fitaa na anim dodow kakra a, ɔmfa ne ho nkɔkyerɛ ɔsɔfo no. 20 Sɛ ɔsɔfo no hwɛ+ na ɛte sɛ nea ade a ahon no no adidi kɔ ne honam mu na ɛhɔ nhwi ayɛ fitaa a, ɔsɔfo no nkyerɛ sɛ ne ho ntew. Ɛyɛ kwata na apue afi pɔmpɔ no mu. 21 Nanso sɛ ɔsɔfo no hwɛ na wanhu nhwi fitaa biara wɔ hɔ na nea ahon no no nso nnidi nkɔɔ honam no mu na ahyew a, ɔsɔfo no mfa ɔno nkutoo nkosie baabi+ nnanson. 22 Na sɛ efi ase trɛw ne honam ani a, ɔsɔfo no nkyerɛ sɛ ne ho ntew. Ɛyɛ yare bɔne. 23 Nanso sɛ ɛhɔ te sɛ nea ɛte na antrɛw a, ɛnde ɛyɛ pɔmpɔ no ara na ahon.+ Ɔsɔfo no nkyerɛ sɛ ne ho tew.+ 24 “Sɛ ogya hyew obi na kuru no anwu anwie na ɛhɔ hon ma anim dodow anaa ɛho nyinaa yɛ fitaa a, 25 ɔsɔfo no nhwɛ. Sɛ ɛba sɛ ɛhɔ nhwi adan fitaa na ɛte sɛ nea ade a ahon no no adidi kɔ ne honam mu a, ɛyɛ kwata na apue afi kuru no mu. Ɔsɔfo no nkyerɛ sɛ ne ho ntew, efisɛ kwata ayɛ no. 26 Nanso sɛ ɔsɔfo no hwɛ na wanhu nhwi fitaa biara wɔ hɔ na ennidi nkɔɔ honam no mu na ahyew a, ɛnde ɔsɔfo no mfa ɔno nkutoo nkosie baabi nnanson. 27 Da a ɛto so ason no, ɔsɔfo no nhwɛ no. Sɛ ohu sɛ yare no atrɛw ne honam ani a, ɔsɔfo no nkyerɛ sɛ ne ho ntew. Ɛyɛ kwata. 28 Nanso sɛ ɛhɔ te sɛ nea ɛte na ɛntrɛwee anaa ɛnsoae bio a, ɛkyerɛ sɛ kuru no na ahon kɛkɛ. Ɔsɔfo no nkyerɛ sɛ ne ho tew, efisɛ kuru no na ahon. 29 “Sɛ biribi bɛtɔ ɔbarima anaa ɔbea bi ti ho anaa n’abogye a, 30 ɛsɛ sɛ ɔsɔfo+ no hwɛ. Sɛ ɛte sɛ nea adidi kɔ ne honam mu na ɛhɔ nhwi adodow na bebree atutu a, ɔsɔfo no nkyerɛ sɛ ne ho ntew. Ɛyɛ yare na ama nhwi no atutu.+ Ɛyɛ ti anaa abogye kwata. 31 Nanso sɛ ɔsɔfo no hwɛ baabi a ɛhɔ nhwi atutu no na ohu sɛ yare no nnidi nkɔɔ honam no mu na nhwi tuntum biara nni hɔ a, ɛnde esiane nhwi no a atutu nti, ɔsɔfo no mfa ɔno nkutoo nkosie baabi+ nnanson.+ 32 Da a ɛto so ason no, ɔsɔfo no nsan nhwɛ yare no, na sɛ ɛhɔ nhwi no ntutu nkɔɔ akyiri, na nhwi nnodowee+ mmaa hɔ, na ɔyare no nnidi nkɔɔ honam no mu a, 33 ɛnde onyi ne ti nhwi anaa n’abogyesɛ nanso onnyi baabi a yare ama ɛhɔ nhwi atutu no.+ Na ɔsɔfo no mfa nea yare no ayɛ no no nkosie baabi nnanson bio. 34 “Afei da a ɛto so ason no, ɔsɔfo no nsan nhwɛ baabi a yare no ama ɛhɔ nhwi atutu no. Sɛ yare a ama ne nhwi atutu no ntrɛwee na ennidi nkɔɔ ne honam mu a, ɛnde ɔsɔfo no nkyerɛ sɛ ne ho tew.+ Ɔnhoro n’atade na ne ho ntew. 35 Nanso sɛ ɔsɔfo no ka sɛ ne ho tew na akyiri yi yare a ɛmaa ne nhwi tutui no trɛw kɔ mmeae foforo a, 36 ɔsɔfo+ no nsan nhwɛ no. Na sɛ ohu sɛ yare no atrɛw honam no ani a, ɛho nhia sɛ ɔhwɛ sɛ nhwi a adodow wɔ hɔ; nea ɛkyerɛ ara ne sɛ ne ho ntew. 37 Na sɛ ɔhwɛ na ohu sɛ nhwi no ntutu bio na nhwi tuntum afuw wɔ hɔ a, ɛkyerɛ sɛ yare no ase ahyew. Ne ho tew, enti ɔsɔfo no nkyerɛ sɛ ne ho tew.+ 38 “Na sɛ ade mfitamfitaa bi bɛtotɔ+ ɔbarima anaa ɔbea bi ho a, 39 ɔsɔfo+ no nhwɛ. Sɛ ohu sɛ ade mfitamfitaa a atotɔ ne ho no ani dum kakra a, ɛkyerɛ sɛ nea atotɔ ne honam ani no nyɛ hu. Ne ho tew. 40 “Sɛ ɔbarima bi ti so pa+ a, ɛyɛ tipae. Ne ho tew. 41 Sɛ ne ti so apa fi ne moma so kɔ ne mpampam a, ɛyɛ mpampam tipae. Ne ho tew. 42 Nanso sɛ biribi fitaa a adodow bɛtɔ mpampam tipae no mu anaa ne moma so a, ɛyɛ kwata na apue wɔ ne mpampam anaa ne moma so. 43 Ɛsɛ sɛ ɔsɔfo+ no hwɛ no, na sɛ ohu sɛ biribi fitaa a adodow na abɛtɔ ne mpampam anaa ne moma so te sɛ kwata a ɛwɔ ne honam mu a, 44 ɔyɛ kwatani. Ne ho ntew. Ɛsɛ sɛ ɔsɔfo no kyerɛ sɛ ne ho ntew. Ne yare no wɔ ne ti so. 45 Ɛsɛ sɛ kwatani a ɔyare no wɔ ne ho no sunsuane n’atade mu+ na ogyaw ne ti nhwi basaa.+ Afei ma ɔnkata ne mfemfem so+ na ɔnteɛm sɛ, ‘Me ho ntew, me ho ntew!’+ 46 Nna a yare no wɔ ne ho nyinaa, ne ho rentew. Ne ho ntew, enti ɔno nkutoo bɛkɔ akɔtena baabi wɔ nsraban no akyi.+ 47 “Sɛ kwata no yɛ atade mu, nea wɔde aboa nhwi ayɛ anaa nea wɔde nwera ayɛ, 48 anaa asaawa*+ a wɔde nwene nwera anaa kuntu anaa aboa nhoma anaa biribi a wɔde nhoma ayɛ+ mu, 49 na biribi a ɛte sɛ akokɔsrade anaa nea ani dum yɛ atade no anaa nhoma anaa asaawa anaa nwentama anaa biribiara a wɔde nhoma ayɛ mu a, ɛyɛ kwata, na ɛsɛ sɛ wɔde kyerɛ ɔsɔfo no. 50 Na ɔsɔfo+ no nhwɛ na ɔmfa ade a yare wom no nsie+ nnanson. 51 Sɛ da a ɛto so ason no ohu sɛ yare no atrɛw wɔ atade no anaa asaawa anaa nwentama+ anaa nhoma anaa biribi a wɔde nhoma ayɛ no mu a, ɛyɛ kwata a ɛyɛ hu.+ Ɛho ntew. 52 Ɛsɛ sɛ ɔhyew atade+ anaa asaawa anaa nwentama anaa biribiara a wɔde nhoma ayɛ a yare wom no, efisɛ ɛyɛ kwata a ɛyɛ hu.+ Ɛsɛ sɛ wɔde ogya hyew. 53 “Nanso sɛ ɔsɔfo no hwɛ na ohu sɛ yare no ntrɛwee atade anaa asaawa anaa nwentama anaa biribiara a wɔde nhoma ayɛ+ no mu a, 54 ɔsɔfo no mma wɔnhoro ade a yare wom no na ɔmfa nsie nnanson bio. 55 Wɔhoro wie na akyiri yi ɔsɔfo no hwɛ na nea ɛwom no ntrɛwee nanso ɛnsakrae a, ɛho ntew. Ɛsɛ sɛ wohyew wɔ ogya mu. Ɛyɛ yare no na awewe emu anaa akyi. 56 “Na sɛ wɔhoro wie na akyiri yi ɔsɔfo no hwɛ na ohu sɛ ano abrɛ ase a, ɔntew mfi atade anaa nhoma anaa asaawa anaa nwentama no mu. 57 Nanso sɛ ɔsan hu wɔ atade anaa asaawa anaa nwentama+ anaa biribiara a wɔde nhoma ayɛ no mu a, ɛkyerɛ sɛ kwata no wom. Biribiara a wobehu yare no wom no, fa ogya hyew.+ 58 Na sɛ wɔhoro atade anaa asaawa anaa nwentama anaa biribiara a wɔde nhoma ayɛ no wie na wohu sɛ yare no afi mu a, wɔnsan nhoro bio na ama ɛho atew. 59 “Eyi ne mmara a ɛwɔ hɔ bere a kwata ayɛ atade a wɔde aboa nhwi ayɛ anaa nea wɔde nwera ayɛ,+ anaa asaawa anaa nwentama anaa biribiara a wɔde nhoma ayɛ mu no. Eyi na wɔde bɛkyerɛ sɛ ɛho tew anaa ɛho ntew.”\n^ Anaasɛ “mfa ne nsa.” Ɛkyerɛ ntama bi tenten mu anaa ne trɛw mu.


Nhyehyɛeɛ A Ɛbɛma Ahafo Mfaso - Deɛ Apam No Aba Mu: Yɛrehwehwɛ Mpɔtamu Ahofama Wɔ Newmont Sika Kɔkɔɔ Agudeɛtuo Mu Wɔ Ghana | Academic Commons\nNhyehyɛeɛ A Ɛbɛma Ahafo Mfaso - Deɛ Apam No Aba Mu: Yɛrehwehwɛ Mpɔtamu Ahofama Wɔ Newmont Sika Kɔkɔɔ Agudeɛtuo Mu Wɔ Ghana\nWɔ afe mpennu ne nnwɔtwe mu no, mpɔtam du a ɛwɔ Bono ne Ahafo mantam mu ne sika kɔkɔɔ adwu-makuo bi a yɛfrɛ no Newmont Ghana Gold Ltd (Newmont Ghana) yɛɛ apam. Ansa na wɔrebɛyɛ apam no, na saa adwumakuo yi afiri aseɛ koraa retu sika kɔkɔɔ wɔ saa mpɔtamu hɔ. Deɛ na ɛwɔ apam no mu bi ne sɛ, adwumakuo no hyɛɛ bɔ sɛ ɔbɛbuebue nnwuma wɔ mmeaeɛ a wɔretu sika kɔkɔɔ no na ɔsane de sika bɛboa mpuntu nnwuma a ɛbɛkɔ so wɔ mpɔtamu hɔ. Wɔ apam no mu no, wɔkɔɔ bɛnkrom wɔ nhyehyɛeɛ pa a ɛbɛboa ama nkitahodie akɔ so wɔ mpɔtamu hɔ ne adwumakuo no ntam na aboa ama wɔasi gyinaeɛ. Mfeɛ du akyi, saa amannebɔ yi rehwɛ suahunu a mpɔtamhɔfoɔ no anya afiri saa apam no mu na asane nso akyerɛ sɛdeɛ yɛbɛtumi ayɛ no yie. Wɔkaa apam no ho asɛm bio wɔ afe mpennu ne du-nnan mu na ɛbɛtumi aba sɛ wɔbɛsane aka ho asɛm bio wɔ afe mpennu ne du-nwɔtwe anaa afe mpennu ne du-nkron mu.\nWɔ wiase afanan nyinaa mu no, fagudeɛtuo nwumakuo ne mpɔtamu a wɔdi wɔn dwuma no tɔ kɔ so ara kɔ apam. Wɔ aman bi so no, amammara no hwehwɛ apam a ɛfa mfaso-kyɛ ho ansa na wɔama kwan ama fagudeɛtuo adwumakuo no ahyɛ wɔn dwumadie ase. Wɔ aman foforɔ so no, nwumakuo no ara firi wɔn pɛ mu na ɛkɔ apam no sɛdeɛ ɛbɛyɛ a mpɔtamhɔfoɔ no bɛyɛ adwumakuo no atuu na wakwati ntawatwa biara a ɛbɛma ne ho so afiri mpɔtamu hɔ. Mpɔtamhɔfoɔ bɛtumi de apam no asi wɔn asɛdeɛ so dua, de anya banbɔ bi afiri nsunsuansoɔ bɔne a fagudeɛtuo de ba ho na ama wɔn anya kyɛfa wɔ mfasoɔ a ɛbɛfiri dwumadie no mu aba. Wɔ Ghanaman mu no, mmara biara nni hɔ a ɛhyɛ fagudeɛ nnwumakuo bi sɛ wɔne mpɔtamu a wɔredi wɔn dwuma no nyɛ apam anaa nhyehyɛeɛ bi.\nMpɔtamhɔfoɔ no ne yɛn dii nkitaho a wɔsrɛɛ yɛn sɛ, yɛntu wɔn fo wɔ apam no dwumadie ho. Ansa na yɛregye ato mu sɛ yɛbɛdi saa dwuma no, yɛtuu anammɔn kɔɔ mmeaeɛ no a wɔretu fagudeɛ no ne Nkran. Wɔn a wɔka bi a ɛwom a yɛne wɔn kasaeɛ no bi ne Ghana aban fagudeɛ badwakuo a wɔfrɛ wɔn “Ghana’s Minerals Commision”, mpaninfoɔ a wɔwɔ fagudeɛ nsase no so, ahɔhoɔ a wɔte mpɔtamu hɔ no, nnwuma-kuo a ɛnhyɛ aban ase a wɔwɔ mpɔtamu hɔ, nnipa a apam no ayi wɔn sɛ wɔnhwɛ sɛ nhyehyɛeɛ no bɛyɛ adwuma ne ahenfo nyinaa foaa dwumadie yi so.\nYɛsane kɔɔ beaeɛ a wɔretu fagudeɛ no ne Nkran wɔ Kɔtɔnimaa bosome mu wɔ afe mpenu ne du-nson mu. Ɛhɔ na yɛtotoo nnipa bɛboro ɔha ano a na wɔn a wɔka ho bi ne nananom ahenfo, wɔn a wɔsi aban anan mu wɔ mpɔtamu hɔ, mpɔtamhɔfoɔ ananmusifoɔ, temanmufoɔ ne nwumakuo a ɛnhyɛ aban ase, akuafoɔ, mmabunu ne nnipa a apam no ayi wɔn sɛ wɔnhwɛ sɛ nhyehyɛeɛ no bɛyɛ adwuma. Afei yɛsane ne Newmont ananmusifoɔ ahodoɔ dii nkitaho. Yɛntumi nka sɛ nhyehyɛeɛ a mpɔtamhɔfoɔ ne adwumakuo yi yɛeɛ no ama mpuntuo aba wɔn abrabɔ mu ɛfiri sɛ yɛannya nsɛm pii a ɛbɛboa yɛn ama yɛatumi de Ahafo nkuro yi atoto nkuro ahodoɔ a wɔtu fagudeɛ yi bi wɔ hɔ nanso wɔannyɛ nhyehyɛeɛ biara ammfa wɔn dwumadie no ho. Nanso, yɛrema yɛn nsusuiɛ ne deɛ yɛahunu a ɛbɛtumi aboa ama apam nhyehyɛeɛ no ayɛ adwuma yie daakye na ɛho aba mfasoɔ ama mpɔtamhɔfoɔ no, aban ne Newmont adwumakuo no.\nAhafo.community.agreement.2018.Twi_.summary.pdf application/pdf 367 KB Download File\nTwi translation of the executive summary of the report "Implementing the Ahafo Benefit Agreements: Seeking Meaningful Community Participation at Newmont’s Ahafo Gold Mine in Ghana."


Yosua 6 | Intanɛt So Bible| Wiase Foforɔ Nkyerɛaseɛ\n6 Yeriko de, Israelfo no nti, na wɔato kurow no mu abram ano; obi nkɔ, na obi mma.+ 2 Na Yehowa ka kyerɛɛ Yosua sɛ: “Hwɛ, mede Yeriko ne ne hene ne ne nnɔmmarima ahyɛ wo nsa.+ 3 Enti mmarima akofo no nyinaa mmɔ nsra mfa kurow no ho nyinaa pɛnkoro. Monyɛ saa nnansia. 4 Asɔfo baason mfa nguan mmɛn ason nni Adaka no anim. Na da a ɛto so ason no mommɔ nsra mfa kurow no ho nyinaa mpɛn ason, na asɔfo no nhyɛn mmɛn no.+ 5 Sɛ wɔhyɛn abɛn* no na mote abɛn no nnyigyei a, asafo no nyinaa nteɛm denneennen;+ na kurow no fasu nyinaa bedwiriw agu.+ Ɛba saa a, obiara nkɔ n’anim tēē.” 6 Enti Nun ba Yosua frɛɛ asɔfo+ no ka kyerɛɛ wɔn sɛ: “Momfa apam adaka+ no, na asɔfo baason mfa nguan mmɛn ason nni Yehowa adaka+ no anim.” 7 Afei ɔka kyerɛɛ ɔman no sɛ: “Monsen nkɔbɔ nsra mfa kurow no ho, na asraafo+ no nni Yehowa adaka no anim.” 8 Enti ɔman no yɛɛ nea Yosua ka kyerɛɛ wɔn no pɛpɛɛpɛ; na asɔfo baason a wokurakura nguan mmɛn ason wɔ Yehowa anim no bedii anim hyɛn mmɛn no, na Yehowa apam adaka no dii wɔn akyi. 9 Ná asraafo no di asɔfo a wɔrehyɛn mmɛn no anim, na wɔn a wɔbɔ kyidɔm+ no nso di Adaka no akyi bere a asɔfo no gu so rehyɛn mmɛn no. 10 Ná Yosua aka akyerɛ ɔman+ no dedaw sɛ: “Monnteɛm na mommma obi nnte mo nne, na mummmue mo ano nnka biribiara kosi sɛ mɛka akyerɛ mo sɛ, ‘Monteɛm!’ ansa na moateɛm.”+ 11 Na ɔma wɔde Yehowa adaka no twaa kurow no ho hyiae pɛnkoro, na wɔsan kɔɔ wɔn asoɛe kɔdae ma ade kyee. 12 Afei Yosua sɔree anɔpahema,+ na asɔfo no faa Yehowa adaka+ no. 13 Ɛnna asɔfo baason a wokurakura nguan mmɛn ason no hyɛn mmɛn no dii Yehowa adaka no anim, na asraafo no nso dii wɔn anim. Afei wɔn a wɔbɔ kyidɔm no dii Yehowa adaka no akyi bere a asɔfo no gu so rehyɛn mmɛn no.+ 14 Da a ɛto so abien no nso wɔbɔɔ nsra faa kurow no ho nyinaa pɛnkoro, na wɔsan kɔɔ wɔn asoɛe. Wɔyɛɛ saa ara nnansia.+ 15 Na da a ɛto so ason no, anɔpahema a anim rebaabae no ara na wɔsɔree, na wɔkɔfaa kurow no ho saa ara mpɛn ason. Saa da no nkutoo na wɔbɔɔ nsra faa kurow no ho nyinaa mpɛn ason.+ 16 Eduu nea ɛto so ason so no, asɔfo no hyɛn mmɛn no na Yosua ka kyerɛɛ ɔman no sɛ: “Monteɛm,+ na Yehowa de kurow no ama mo.+ 17 Kurow no yɛ abusude a ɛsɛ sɛ mosɛe no;+ ɛno ne biribiara a ɛwom yɛ Yehowa dea. Aguaman Rahab+ ne obiara a ɔka ne ho wɔ ne fie nkutoo na wɔbɛka, efisɛ ɔde nnipa a yɛsomaa wɔn no siei.+ 18 Mo nso, montwe mo ho mfi abusude biara ho,+ na mo kɔn annɔ,+ na moamfa abusude no bi,+ na Israel nsraban no annan abusude na ankɔfa ɔhaw biara amma so.+ 19 Na dwetɛ ne sika kɔkɔɔ ne nneɛma a wɔde kɔbere ne dade ayɛ nyinaa yɛ Yehowa akronkronne.+ Ɛsɛ sɛ ne nyinaa kɔ Yehowa adekorabea.”+ 20 Afei wɔhyɛn mmɛn+ no, na nkurɔfo no teɛɛm. Bere a ɔman no tee abɛn no a wɔteɛɛm denneennen no, ɔfasu no dwiriw guu fam.+ Afei obiara de n’ani kyerɛɛ kurow no mu na wɔfaa kurow no. 21 Wɔde nkrante faa kurow no mu sɛee biribiara a ɛwɔ hɔ, mmarima ne mmea, mmerante ne nkwakoraa, anantwi ne nguan ne mfurum.+ 22 Ɛnna Yosua ka kyerɛɛ mmarima baanu a wɔkɔhwɛɛ asase no sɛ: “Monkɔ ɔbea aguaman no fie nkɔfa ɔne wɔn a wɔka ne ho nyinaa mmra, sɛnea mokaa no ntam no.”+ 23 Enti mmarima a wɔkɔhwɛɛ kurow no kɔfaa Rahab ne ne papa ne ne maame ne ne nuabarimanom ne wɔn a wɔwɔ ne nkyɛn nyinaa, n’abusuafo nyinaa, bae.+ Na wɔma wɔtenaa Israelfo nsraban no akyi. 24 Afei wɔde ogya hyew kurow no ne emu nneɛma nyinaa.+ Dwetɛ ne sika kɔkɔɔ ne nneɛma a wɔde kɔbere ne dade ayɛ nkutoo na wɔde kɔɔ Yehowa fie adekorabea.+ 25 Na Yosua koraa aguaman Rahab ne ne papa fiefo ne wɔn a wɔwɔ ne nkyɛn nyinaa so,+ na ɔtenaa Israelfo mu besi nnɛ,+ efisɛ ɔde nnipa a Yosua somaa wɔn ma wɔkɔhwɛɛ Yeriko no siei.+ 26 Afei Yosua kaa ntam saa bere no sɛ: “Nnome nka obiara a ɔbɛkyekye Yeriko kurow yi wɔ Yehowa anim. Sɛ ɔto kurow no fapem a, ɔde ne ba panyin betwa so, na osisi n’apon a, ɔde ne ba kumaa betwa so.”+ 27 Enti Yehowa gyinaa Yosua akyi,+ na ne din trɛwee wɔ asase nyinaa so.+\n^ Nea ɛkyerɛ ankasa ne “odwennini abɛn.”


Yesaia 14 | Intanɛt So Bible| Wiase Foforɔ Nkyerɛaseɛ\nIsraelfo bɛtena wɔn ankasa asaase so (1, 2)\nWɔbɔ Babilon hene akutia (3-23)\nNea ɔhyerɛn no befi soro abɛhwe fam (12)\nYehowa nsa bebubu Asiriani no (24-27)\nFilistia ho atemmusɛm (28-32)\n14 Na Yehowa behu Yakob mmɔbɔ,+ na ɔbɛsan apaw Israel.+ Ɔde wɔn bɛtena* wɔn asaase so,+ na ahɔho de wɔn ho bɛbɔ wɔn na wɔde wɔn ho afam Yakob fi ho.+ 2 Na nkurɔfo bɛfa wɔn na wɔde wɔn aba wɔn asaase so, na Israel fi de wɔn bɛyɛ agyapade na wɔayɛ nkoa ne mfenaa+ wɔ Yehowa asaase so. Na wɔn a wɔkyeree wɔn kɔe no, wɔn nso bɛkyere wɔn bi, na wɔn a wɔhyɛɛ wɔn ma wɔyɛɛ adwuma no bɛba abɛhyɛ wɔn ase. 3 Ɛda a Yehowa bɛma woahome afi wo yaw ne w’abɛbrɛsɛ ne wo nkoasom mu brɛ mu no,+ 4 wubebu Babilon hene bɛ* sɛ: “Ei! Nea ɔhyɛ nkurɔfo ma wɔyɛ adwuma no na n’awiei aba yi! Nhyɛso na ɛto atwa yi!+ 5 Yehowa abubu abɔnefo abaa,Ne atumfo poma,+ 6 Nea ɔde abufuhyew bobɔ aman a onnyae,+Nea ɔtan amanaman ani a onnyae, na ɔde abufuw hyɛ wɔn so no.+ 7 Asaase nyinaa so adwo; ɔhaw biara nni so. Nkurɔfo de anigye bɔ ose.+ 8 Nea ato wo no ama ɔpopaw nnuaNe Lebanon sida nnua mpo ani agye. Wɔka sɛ, ‘Efi bere a wohwee ase yi,Obi a obu nnua biara mmaa yɛn so.’ 9 Ɔdamoa* a ɛwɔ asaase ase mpo de ahopereRebehyia wo ama wo akwaaba. Wo nti, wanyan awufo a wontumi nyɛ hwee no,Asaase so atumfo a wɔn tirim yɛ den* nyinaa. Wama amanaman no ahemfo nyinaa asɔre afi wɔn nhengua so. 10 Wɔn nyinaa ka kyerɛ wo sɛ,‘Wo nso woadwudwo te sɛ yɛn anaa? Woayɛ sɛ yɛn anaa? 11 W’ahomaso asian abedu Ɔdamoa* mu,W’asanku nnyigyei no.+ Mmoawa manyamanya abɛyɛ mpa a woda so,Na asunson abɛyɛ ntama a ɛkata wo ho.’ 12 Hwɛ sɛnea wufi soro abɛhwe fam,O wo a wohyerɛn, adekyee ba! Hwɛ sɛnea wɔatwa wo abɛhwe asaase so,Wo a wobrɛɛ aman ase!+ 13 Wokae wɔ wo komam sɛ: ‘Mɛforo akɔ soro.+ Mɛma m’ahengua so asi Onyankopɔn nsoromma atifi,+Na mɛtena nhyiam bepɔw no so,Wɔ atifi fam akyirikyiri.+ 14 Mɛforo atra ɔsoro mununkum;Mɛyɛ me ho sɛ Ɔsorosoroni no.’ 15 Nanso wɔbɛtew wo abɛhwe Ɔdamoa* mu,Amoa ase tɔnn. 16 Wɔn a wobehu wo no bɛhwɛ wo hãã;Wobegyen wɔn ani ahwɛ wo aka sɛ:‘Ɛnyɛ ɔbarima a na ɔma asaase wosow,Na ɔmaa ahenni ahorow hinhimii no ni?+ 17 Ɛnyɛ ɔno na ɔmaa asaase dan sare,Na ɔkaa so nkurow butuwii,+Na wamma ne nneduafo kwan ankɔ wɔn fi no?’+ 18 Amanaman ahemfo nyinaa,Wɔn nyinaa deda hɔ anuonyam mu,Obiara da ne damoa mu.* 19 Nanso wo de, woannya ɔdamoa biara. Wɔatow wo akyeneTe sɛ dua foforo* a wɔapo,Te sɛ obi a mmarima a wɔatotɔ sekan ano akata ne ho baabiara,Te sɛ mmarima a wɔasian kɔ amoa a abo wom mu,Te sɛ efunu a wɔatiatia so. 20 Worenkɔka wɔn ho wɔ ɔdamoa mu,Efisɛ woasɛe wo ara w’asaase,Woakunkum w’ankasa wo nnipa. Wɔremmɔ abɔnefo asefo din bio da. 21 Munsiesie baabi a mubekum ne mma,Wɔn agyanom bɔne nti,Na wɔansɔre amfa asaase no,Na wɔankyekye nkurow anhyɛ so ma.” 22 “Mɛsɔre aba wɔn so,”+ asafo Yehowa na waka. “Edin oo, nkaefo oo, mma oo, mmanana oo, mɛpopa ne nyinaa afi Babilon,”+ Yehowa na waka. 23 “Mede no bɛma akɔtɔkɔ, na ɛhɔ bɛdan asaase a nsu taa so,* na mede ɔsɛe prae bɛpra no akɔ,”+ asafo Yehowa na waka. 24 Asafo Yehowa aka ntam sɛ: “Nea masusuw no, ɛno ara na ɛbɛba mu,Na gyinae a masi no, ɛno ara na ɛbɛyɛ hɔ. 25 Mebubu Asiriani no wɔ m’asaase so,Na matiatia no so wɔ me mmepɔw so.+ Wobeyi ne kɔndua afi wɔn so,Na wɔayi ne nnesoa afi wɔn mmati so.”+ 26 Eyi ne pɔw a wɔabɔ* atia asaase nyinaa,Na eyi ne nsa a wɔateɛ wɔ aman nyinaa so.* 27 Asafo Yehowa asi gyinae,Hena na obetumi asiw no kwan?+ Wateɛ ne nsa,Hena na obetumi akoa mu?+ 28 Afe a Ɔhene Ahas wui no,+ wɔde asɛm yi too gua: 29 “Filistia, mo mu biara nnni ahurusi,Esiane sɛ abaa a mo tamfo de hwee mo no mu abu nti. Hwɛ, ahurutoa*+ befi ɔwɔ ntini+ mu aba,Na n’aseni bɛyɛ ɔwɔ a ɔtow ne ho a n’ano yɛ ogya.* 30 Mmɔborɔwafo mmakan bedidi,Na ahiafo ada ma wɔn asom adwo wɔn.Nanso wo de, mede ɔkɔm bekum wo ntini,Na wɔn a wɔbɛka wɔ wo mu no nso, wobekunkum wɔn.+ 31 O ɔponkɛse, su teɛteɛm! Kurokɛse, teɛm! O Filistia, mo nyinaa koma betu! Efisɛ wusiw bi fi atifi reba,Na n’asraafo no mu biara nni hɔ a ɔbɛka akyi.” 32 Asɛm bɛn na wɔde bebua nkurɔfo a ɔman no asoma wɔn* no? Wobebua wɔn sɛ, Yehowa ato Sion fapem,+Na ne man mu mmɔborɔwafo bɛhwehwɛ guankɔbea wɔ ne mu.\n^ Anaa “Ɔbɛma wɔahome wɔ.”\n^ Anaa “wobɛbɔ Babilon hene akutia.”\n^ Nt., “mpapo no.”\n^ Anaa “dubaa.”\n^ Nt., “agyina a wɔatu.”\n^ Anaa “eyi ne nsa a ayɛ krado sɛ ɛbɛbɔ aman nyinaa.”\n^ Anaa “abɔfo a ɔman no atu wɔn.”


1พงศ์กษัตริย์ 6 TNCV - 1 Ahemfo 6 AKCB\n1Mfe ahannan aduɔwɔtwe a wogyee Israelfo fii nkoasom mu wɔ Misraim no a na Salomo nso adi Israel so hene mfe anan no ɔsram Sif6.1 Ɔsram Sif no yɛ Kɔtɔnimma. Sif no yɛ ɔsram a ɔto so abien wɔ Yudafo asram mu. mu no, ofii ase sii Awurade Asɔredan no.\n2Asɔredan a ɔhene Salomo si maa Awurade no tenten mu yɛ anammɔn aduɔkron, ne trɛw yɛ anammɔn aduasa na ne sorokɔ yɛ anammɔn aduanan anum. 3Ntwironoo a ɛda asɔredan no anim no tenten yɛ anammɔn aduasa, a ɛne asɔredan no ntrɛwmu yɛ pɛ. Na ne trɛw nso yɛ anammɔn dunum. 4Salomo yɛɛ mfɛnsere wɔ ɔfasu no soro hyiae. 5Asɔredan no fasu no akyi no nso, wosisii adan bebree bataa ho hyiae. 6Na ɛyɛ aban a ɛtoa so abiɛsa a ase dan no trɛw mu yɛ anammɔn ason ne fa. Aban a ɛto so abien no trɛw yɛ anammɔn akron na apampamu dan no trɛw yɛ anammɔn du ne fa. Wɔde mpuran a egugu dannua bi a ɛhyehyɛ ɔfasu no mu na aka adan no abatabata ɔfasu no ho. Enti ɛkyerɛ sɛ wɔamfa mpuran no anhyehyɛ ɔfasu no ankasa mu.\n7Na abo a wɔde sii asɔredan no nso, wosiesiee ho wɔ abopaebea hɔ nti, ɔdan no si no, obi ante asae, pɛe anaa dade biara nnyigyei wɔ ɔdansibea hɔ.\n8Na ɔkwan a wɔde kɔ ase adan no mu no da Asɔredan no anafo fam. Atrapoe kyinkyimii na wɔforo kɔ ɔdan a ɛto so abien no so na foforo nso wɔ adan a ɛto so abien ne abiɛsa no ntam. 9Wowiee asɔredan no si no, Salomo de nnua ne sida mpuran yɛɛ ani nsamso no. 10Sɛnea wɔaka no, na adan wowɔ ɔdan no afanan nyinaa a wɔnam sida so de abata Asɔredan no afasu no ho. Ɔdan no mu biara sorokɔ yɛ anammɔn ason.\n11Na Awurade de saa asɛm yi brɛɛ Salomo se, 12“Saa Asɔredan a woresi yi de, sɛ woyɛ osetie ma me mmara nyinaa ne me nhyehyɛe, na wudi me hyɛ nsɛm so a, menam wo so bedi bɔ a mehyɛɛ wʼagya Dawid no so. 13Mɛtena Israel manfo mu, na merempa me nkurɔfo akyi da.”\n14Na Salomo wiee asɔredan no si. 15Na emu nyinaa, efi fam kosi nsamso no, wɔde nnua na ɛkataa fasu no anim. Wɔde sida na ɛkataa ɔfasu no anim, na wɔde ɔpepaw kataa abrannaa no so. 16Otwaa mu, nyaa kronkronbea a ɛhɔ yɛ kronkron mu kronkron wɔ asɔredan no ti mu hɔ pɛɛ. Na ɛhɔ ntwemu yɛ anammɔn aduasa a wɔde sida asam fam hɔ, de kosi ani nsɛmee no so. 17Asɔredan no ankasa a na ɛwɔ kronkron mu kronkron no akyi no, na ne tenten mu yɛ anammɔn aduosia. 18Wɔde sida na ɛsam abo afasu a ɛwɔ asɔredan no nyinaa so, na wosen ntoa fɛfɛ ne nhwiren de dii nsɛmee no ani adwinni.\n19Salomo siesiee kronkron mu kronkron a ɛtoa asɔredan no so; faako a wɔde Awurade Apam Adaka no besi. 20Saa kronkron mu kronkron no, na ne tenten mu yɛ anammɔn aduasa na ne trɛw yɛ anammɔn aduasa, na ne sorokɔ nso yɛ anammɔn aduasa. Na Salomo de sikakɔkɔɔ6.20 Sikakɔkɔɔ no kyerɛ Onyankopɔn anuonyam. ankasa duraa nʼafasu ne ne nsamso no ho nyinaa. Saa ara na oduraa afɔremuka a wɔde sida ayɛ no ho. 21Afei, asɔredan no mu nkae no, ɔde sikakɔkɔɔ ankasa sam hɔ nyinaa, na ɔde sikakɔkɔɔ yɛɛ nkɔnsɔnkɔnsɔn de guu ɔkwan a wɔde kɔ kronkron mu kronkron hɔ, de bɔɔ hɔ ano ban. 22Enti ɔde sikakɔkɔɔ duraa Asɔredan no ho nyinaa,6.22 Ɔde sikakɔkɔɔ duraa aduhuamyɛfo afɔremuka no mu (7.48; 2 Mose 37.25-28). kronkron mu kronkron ne afɔremuka no nyinaa ho, de wiei.\n23Kronkronbea mu hɔ, ɔde ngodua sen kerubim abien a emu biara sorokɔ yɛ anammɔn dunum, de sisii hɔ. 24Kerubim baako biara ntaban mu trɛw yɛ anammɔn dunum a, ntaban baako biara tenten yɛ anammɔn ason ne fa. 25Na kerubim abien no nyinaa tebea ne wɔn kɛse yɛ pɛ 26a ɔbaako biara sorokɔ yɛ anammɔn dunum. 27Salomo de wɔn sisi bɛnee wɔn ho wɔn ho wɔ asɔredan kronkronbea mu hɔ. Wɔn ntaban mu trɛw no fi ɔfasu baako kɔka ɔfasu baako. Na wɔn ntaban a ɛwɔ ntam no hyia ɔdan no mfimfini. 28Na ɔde sikakɔkɔɔ duraa kerubim abien no ho.\n29Na kronkronbea mu afasu ne ɔdan mu no, odii adwinni a ɛyɛ kerubim mmedua ne nhwiren guu ho. 30Na ɔde sikakɔkɔɔ duraa adan abien no abrannaa so.\n31Ɔkwan a wɔfa so kɔ kronkronbea mu hɔ no, Salomo de ngodua yɛɛ apon abien a emu biara wɔ twɔtwɔw anum. 32Saa apon no ho nso, na wɔadi kerubim, mmedua ne nhwiren adwinni, na ne nyinaa nso, ɔde sikakɔkɔɔ duraa ho. 33Afei, ɔde ngodua yɛɛ apongua a emu biara wɔ twɔtwɔw anan a wɔfa hɔ kɔ asɔredan no mu. 34Ɔde ɔpepaw nnua yɛɛ apon abien a wɔbobɔw, na wosii ɔpon no biara wɔ ɔkwan bi so sɛ, emu biara tumi bobɔw gu ɛno ara so. 35Wɔde kerubim, mmedua ne nhwiren adi saa apon yi ho adwinni, na wɔde sikakɔkɔɔ adura ho.\n36Wosii adiwo hɔ afasu no a sida nnua mmeaso baako wɔ abo a wɔatwa ntotoso abiɛsa biara so.\n37Wɔtoo Awurade Asɔredan fapem no ɔsram Sif (a ɛte sɛ Kɔtɔnimma) mfimfini a saa bere no na Salomo adi hene mfe anan no. 38Wowiee ɔdan no ho biribiara ɔsram Bul6.38 Ɔsram Bul no yɛ Yudafo ɔsram awotwe a ɛrekɔ Ahinime mu. mfimfini no a na wadi hene mfe dubaako. Enti mfe ason na wɔde sii asɔredan no.\nAKCB : 1 Ahemfo 6